Galatians 1
Paulo' Aza Izesu' Evenele No'noho' Ize-ngedo Lo-ngimine' Gamazi1 Aposolo Paulo' naza ido' leze zuho Izesu' aleve ingine mukikisi none' nesi nene lingine Izesu' Kilisito' zuho mulise muki' Galatia misubou' mini'mi monangumu' nene luhuvo inite' gize lengemelone loosa naza mene nogize lingimuze. Ningilo. Naza aposolo gono daa' nouvoni' nene haza evenelite ne'mine gono nimi nele'mizi milani' nevoba asi Izesu' Kilisito' asi've nesi hilinguti' do ote-dive meleho O'moso nesi nele'mizi milasine' nenako nemu' aposolo nouve noluvoni' nene mo lamineto' noluve.
3 Ido' O'moso metehosi Guvetesi ve Izesu' Kilisitokisi engi' nasahili' i-lidaa' nasine' monovo'ine nesi ido' hongu lo lamino minaa' monovo'ine nesi nene lengita minelive lo O'mosola noluve.
4 Meteho O'moso'mo lavo ei' lulolo' e'meto Guvetesi ve Izesu' Kilisito' aza idise minani' alevetingu' goloso ogo noninguti' nene do lu' izelove lo eze oko'no hulo lihimete apaso hiline'. 5 Nemu' nene O'moso opo'ni lovo' lovo' ogo mino mo izo huko-ledamivo minevo' minevo' ogo minelive lo mo a'minemu' ne'minovo' miniliho lo noluve.
Izesu' Kilisito' Gamazi've Lamine' Lo-lingimuvoni' Nene Evene' Malite Ne'mino Nomive Li Ma Li-lingimilizani' Nene Mo Gilikelizave Lo Paulo' Lo-ngimine'6 Lingine Kilisito' nasahili' o-lengedavo ne'mo O'moso'mo ei' evenele ve lo lengele'mize molavo minanguti' lite' li mehedine imi evenelite mono' gamazi lamine' ve li gamazi ato' li-lingimani' gili ngimaa' nani' nemu' nene naza upuho' ogo aizo lo nogiluve. 7 Ne neiha Kilisito' gamazi've lamine' ne'mine nene ato' ma nomine'za evene' ma ingine nene lengi' lutingu' hizi di gopo' napa i-lingidi Kilisito' gamazi've lamine' nene di ato' igi di goloso ilisa laa' nave. 8 Ingine ne'mine igi Kilisito' gamazi've lamine' gomu' vomila lo-lingimune' nene li-lingimami ma di gopo igi ato' ma li-lingimilizave ingine nene O'moso'mo usi' ize-ngedavo mo vi tolovo ilisave lo noluve. Mo nazasi ne'mine ma olonikisi nene mo vo tolovo olosuve lo noluve. Ido' Okulumokuti' O'moso'mi angelo' ne'mine'mosi ne'mine ma iline' nene O'moso'mi angelo' noliha a'minesi mo vo tolovo oloseive. 9 Gomu' lo-lingimune' nene idise gohi ti' lo nolo-lingimuve: Ve ma ingine laza mono' gamazi lo-lingimune' gili ele'vole' ani' gamazi ne'mine li-lingimami atoli'mine ma li-lingimilizave nene O'moso'mo usi' ize-ngedavo vi tolovo ilisave.
10 Ido' evene' malite nenikumu' nene aza lamineto' lamo ha evene' lanite' gililizadokovo' lo-ngemaa' neive laa' ani' nene naza ne'mine oga' uvodo' ladiniko idise evene' ma vi tolovo ilisave noluvoni' nene ngelo lo-ngimuvodibe. nGelo ma lo-ngemamuvodine. Nemu' nene evene' lanite' gililizadokovo' lo-ngemamo O'moso'mo ninge lamine' dalidokovo' lo-ngemaa' nouve. Ee, Kilisito' gelekele' ve lolo' oo minuvoni' ne'mo evenelite neni' ngeli ninge lamine' damilizado' nenako evenelite neni' ninge lamine' dalizave losa idisesi ne'mine ogo ha minuvodiniko Kilisito' gelekele' ve lolo' ogo ma minamuvodine.
Paulo' Aposolo Lolo' Ogo Monine' Monovo Lo-ngimine'11 Neze zuhokizo, naza Kilisito' gamazi've lamine' lo-lingimuvoni' mamu' lo-lengemeloze. Gililo. A'mine gamazi nene evene' malitidati' giluvoba evenelitesi apizi nimamavo Izesu' Kilisito' asi've lo soto' ogo lo-nimine' ve. Nemu' nene evenelite di soto' milani' gamazi nomive li gililizave losa nolo-lingimuve.
13 Ido' Kilisito' gamazi've lamine' nene evene' malitesi li-nimamavo Kilisito' asi've lo soto' ogo lo-nimive luvoni' nene nemu' luze. Gililo. Naza gomu' Zuda veti monovolo' e'meto mino ogo molo minaa' uvoni' monovo'ne nene lingine mo li-lingimikevo mo gili nizave. Naza nene ne'mine noogo O'moso'mi evenele zuho do goloso palasa ogo osu' lo-ngedelove lo ne'mine olosa do goloso ogosa goboni molo-ngedaa' uvoni' ve. 14 Ido' naza nene avotemotidati' monovo ngomo' naba' nene lemo ongalive lo a'mine avotemotidati' gamazi nene amuzo goloso molo gele do mino neze gono'nemote leli' Zuda veuti' minani' muki' nene ngivile' ogo Zuda veti monoku' nene dize veleto' oka' oka' o'mo vo minuvoni' nene lingine mo gili nizave. 15 Ne'mino mino ne'mine oga' uvoni'za ize'nehi mulunou' olihe ha minuvongu' do kegese-nedo nasahili' o-nidine' ne'mo aposolo lolo' iline lo nele'mize molave O'moso aza gala gelavo lamine' ogavo eze gamazi've lamine' nene do vo Zuda ve minama veti zuho ato ato' nene vo lo-ngeme'mo moneline lo ei' gipele'mi monovo nene lo soto' ogo nelebizavo naza ne'mi monovo nene imine' mili li-nimilizave lo a'mine gamazi nemu' evene' hamokisi ma lo gele ha gele amo 17 ido' Zelusalemi ebeta olihe aposolo lolo' amuvo gomu' mili aposolo lili' igi minave engitasi nene vamuvoni'za naza lite' lo evene' vai' minamani' misubo Alabia nela vo mino alinge' nene Damasiko numuno ebeta tine' molo vo minuvoni' ve. Ido' ne'mine ogo evenekisi gamazi lo gele ha gele amuvoni' nemu' nene naza mono' gamazi lo-lengemaa' nouvoni' nene evenetati' nomine' ve. Asi Kilisitodati' neine' neive li lingine gililizave losa nolo-lingimuve.
18 Ido' tine' molo Damasiko numuno ebeta vo hetelo mino kilisimasi seto hamo hulosa Petolo'ni ningo gamazi lo-emo eze gamazi gelelove lo Zelusalemi ebeta dizo vo salele sitakisi gamene hamokisi nene ezesi maka' minusive. 19 Ne'mino minuvoni'za aposolo linge ma nene ningamo Guvelesi ve Izesu' nakunolo minive Zakobo'nivo' nene ninguve. 20 Ido' naza a'mine me gamazi nogize-lingiduvoni' nene gosoho' nasaha' lo-lengemamo O'moso'mi velelo' lamineto' mono' gamazi lo-lengemaa' nouvoni' nene evenetati' gelamo Kilisitodati' giluvoni' nene nolo-lingimuve. 21 Neloti' Zudaia misubou' minamo gohi alinge' nene Silia misuboukosi Kilikia misuboukosi vuvoni' ve. 22 Vuvoni'za Zudaia misubou' Kilisito' evenele mulise ato ato' minani' ingine nene nenikumu' ma ningi gilamani' ve. 23 Ee, ingine nene neni' monovo'nemu' nene ve'inedunu' ma ningami ga'inedunukovo' nene evene' malite li-ngimikevo ti' li gilani' ve: Leli' mono' gamazite osu' lilive lo leli' goboni molo-ledaa' ive ma'mo idise nene a'mine mono' gamazi nene gamazi lamine' ve lo lo-ngeme'mo nomonive. 24 Nemu' nenikumu' nene O'moso opo'ni li minani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Matthew 2
Sonohi' Monovo Ningi Gilaa' Ave Ani' Gamazimu' Gizine'1 Helode' aza Zuda veti misubou' guvelesi ve naba lolo' ogo minine' gamene neu' nene Izesu' aza Zudaia misubou' numuno ebe' ma gulive Betelehemi neu' soto' ogavo sonohi' monovo gilaa' ave ma engi' misubo'ine hotaa ho' dizaa' ida minine' nene huli igi Zelusalemi numuno ebeta heteli ti' li longo' igi lani': 2 Zuda ve lengi' guvetinesi ve lolo' ilive gosoho' soto' ine' nene zala nolive. Laza nene ei' soto' ilingumu' soto' iline' sonohi' nene soto' ogavo ningo nemu' Guvelesi ve mo soto' ogave lo gelo gubu' ize emelesa noune. 3 Ne'mine likevo guvelesi ve Helode' aza lani' gamazi nene gelo gopo gala gelavo Zelusalemi aleve inginesi a'mine'mine igi gopo ga'ine gilani'. 4 Ne'mine ogo Helode' nene Zuda velo' medeli mini O'moso inite' lehizi-daa' ave nabasi ido' mono' apizi ngimaa' avesi nene asi lo do nubo o-ngedo O'moso'mo imiselelesa live Guvelesi ve naba aza nene zala soto' ilive li nizani' neve lo longo' o-ngidine'. 5 Longo' o-ngedavo ingine ti' li lani': O'moso'mi veleti' gamazi lo soto' oga' ive polohete gozopo' ma minidi'mo O'moso'mo line' gamazi ma ti' lo gize neive:
Ido' Zudaia misubouko Betelehemi aleve nane'
gaza Zuda veti misubou' evene' dizi minangu' nene
gaza lemo minanive nomane.
Geitati' guvelesi ve ma neze evene'ne zuho Isilaele' aleve
gizebo o-ngedelive ma soto' iline' nenako
nemu' nene gaza lemosi ma minamane.
Poloheteli'mo ti' lo gizine' nemu' a'mine O'moso'mo do lu' izelive lo imiselelesa live nene Zudaia misubou' Betelehemi numuda soto' oloseive li li nizani' ve li li-imani'.
7 Ti' li li-imikevo sonohi' monovo gilaa' ave nene Helode' zegeno suno' asi lo-ngedavo ikevo sonohi' api' ogo soto' ine' gamene gehepevemu' longo' o-ngedavo nemu' li-imani'. 8 Li-imikevo aza Betelehemi numuda ngimiselo ti' lo lo-ngimine': Lingine vi a'mine izipe nene vise' di lamini ilo. Vise' di lamine' igi ningi ma tine' mili igi li-nimilo. Nazasi vo gubu' ize emeloze. 9 Ne'mine lo lavo ingine gili limi vani'. Ido' nivavo, ee, a'mine gomu' soto' neivo ningani' sonohi' nene gohi soto' ogo gomu' molo ngemo vo izipe minine' ebe' veleta nene utu'vize minine'. 10 Ido' sonohi' nene ningi ngolize naba'mine goloso izi 11 numungu' dizi ningani' nene izipe ngomo nene izeleho Maliakisi nizasivo ningani'. Ningi obuvo'ine hizi izipe ngomo nene gubu' izi imii go'ninguti' inite' ma imani' nene ngolimonisi ido' ato' ato' za sitalitisi novozo di lumo lumo ani' unuvo lamine' oga' ine' nesi lehizi-dani'. 12 Lehizi-dani'za O'moso ne'mo vamuto' nene Helode' neida mo tine' mili vamilizave lo lo-ngedavo ingine ani' akala vami ato' akala vi numu'ine ebe'nida vani'.
Izesu'ni Ele'mizi Vi Aigita Misubouko Golise Vani' Gamazi Gizine'13 Ido' sonohi' monovo ningaa' ave ingine mo vikevo Guvelesi ve'mi angelo' mali'mo Zosehe'ni vamuto' soto' o emo ti' lo lo-imine': Helode' aza a'mine izipe nene belelove lo gelo ezemu' vise' olosa neize. Gaza oto izipesi izelehingisi ngele'mizo vo Aigita misubouko vi minilo. Nizavo alinge' tine' mili alizave loloni' gameneu' nene tine' mili alizaze. 14 Ne'mine lavo Zosehe' aza oto izelehingi gipelengi nene holuka' naba ngele'mizo Aigita misubouko vavo a'mingu' minani'. 15 A'mingu' nizavo Helode' nene hiline'. O'moso'mo Aigita misubouko ngimiseline' nene Guvelesi ve'mo line' gamazi polohete mali'mo lo soto' ine' ma nene gihile izelive lo ngimiseline'. A'mine lo soto' ine' gamazi nene ne'mino neive:
Aigita misubouko neivo neni' gipe'nemu' ano lo asi lo-dekuve.
16 Helode' ha neivo sonohi' monovo gilaa' ave ingine Helode' neida tine' mili vami golo izani' nene ningo gelo izebolo' goloso molavo nemu' sonohi' monovo gilaa' avete li-imani' gamene nene ha gele mino gipe ngomo kilisimasi'ine sita' ivile' amine' gipe muki' nene ngibililo lo ami ma ngimiselavo ingine vi Betelehemi ebeku' ido' numuno ebe' gohi ma avito' mini'mi monangu' nene moni ne'mine gamene'inesi minani' gipe nene ngibili gese' ani'. 17 Ne'mine ikevo O'moso'mi veleti' gamazi lo soto' oga' ive polohete Zelemia' gizine' gamazi ne'mino ma nene gihile izine':
18 Lama misubou' ive namali'mo nolo molo minine'.
Vene' muki' Laheli' a'vo ingine geke' geke' li
Izipaha'inemu' ive nama goloso igi minani'.
Izipaha'ine vai' osu' lani' ne'mo
di ngu' izilizani' nesi ngeli matamilizani' ine' ve.
Aigita Misuboukoti' Tine' Mili Ani' Gamazi Gizine'19 Helode' mo helavo alinge' Guvelesi ve'mi angelo' mali'mo Aigita misubouko vo Zosehe'ni vamuto' soto' o emo 20 ti' lo lo-imine': Izipe belelove live ma nene mo helaze. Nemu' nene gaza oto izelehingi gipelengi ngele'mizo Isilaele' misubouko vozo. 21 Lavo Zosehe' aza oto izelehingi gipelengi ngele'mizo Isilaele' misubouko vine'za 22 Akelao' aza meleho Helode' gonolo' medelo Zuda veti guve'inesi ve naba lolo' ine' nene gelo ei' gizebo ine' misubou' nene vo minelesa ehelele izine'. Ehelele izavo O'moso'mo vamuto' lo-imidi'mine ogo izipesi izelehingisi ngele'mizo nGalilaia misubou' vavo 23 numuno ebe' ma gulive Nasalete neu' vi minani'. Ne'mine ikevo nemu' nene O'moso'mi veleti' gamazi li soto' iga' avelite O'moso'mo imiselelesa livemu' nene Nasalete ve ve lilisave lani' nene gihile izine'.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
ESVthroneDavidIsa-Rev
KJVWHNUJohn 1
© Tyndale House, Cambridge, UK - 2018


1 John 3
Idise O'moso'mi Izipahala None Lo Gizine' Gamazi1 Vekizo, Meteho lulo atoli'mine ogo leme neine' nene gili nizahe. Ee, lulo atoli'mine ogo limidoti' nene izipaha'ne zuho ve lo lo-ledaa' neive. Ido' lamine' izipahala zuho none. None'za me misubou' ve O'moso gelekele' i-damani' ingine nene O'moso ningi gilamani' nenako lezesi a'mine'mine igi ningi gilamaa' nave. 2 Ido' lu'ne lengeme nouvoni' aleve mate, laza idi'nise nene O'moso'mi izipahala zuho ne none. Ido' mino nani lemeni damenilo' soto' olone' nehe ne'mi monovo nene olihe ma soto' o lamine' amine'za laza mo ti' lo gele none: Guvetesi ve soto' iline' gamenelo' nene ei' emeni dameni've ningo lazasi ei' emeni dameni ne'mine gidinisi minelesune losa gele none. 3 Ido' ogavo eze ningo emeni dameni ne'mine gidinisi minelone li ezemu' gili ele'vole' igi minaa' nave muki' ingine nene ei' lulo lamine' minine' ne'mino leze lute nesi lamine' minelive li engi' lu'ine di lamine' igi minaa' nave. 4 Goloso nite' daa' ne'mo O'moso'mo lou' gamazi line' nene avuto' oga' neine' nenako ingine goloso nite' daa' niilizani' nene O'moso'mo lou' gamazi line' nene avuto' ikeve. 5 Avuto' ikeni'za Izesu' aza goloso nite' do hulolosa soto' ine' nesi ido' ezela goloso nite' ma minamine' nesi nene lingine gili nizave. 6 Nemu' nene ezela gi'mizi minaa' nave ingine goloso nite' di minisa'mave. Goloso nite' daa' nave nete nene eze ningi gilisa'mave. 7 Izipaha'ne zuho mate, ingine monovo lisihe' lamine' igi mili i minaa' nave nene Izesu' aza ve lisihe' lamine' minine' ne'mini evene' lisihe' lamine' nizave. Nemu' malite ato' gamazi li lengele'mize gopo ikelizave. 8 Ido' malite goloso nite' di minilizani' nene ingine Satani'mi zuho minilisave. Satani aza goloso nite' gozopo' aka'milati' do'mo ogo minaa' neive. Ido' goloso nite' do'mo ogo minine' nenako O'moso'mi gipele aza Satani'mi gono nene bele helo ize huko-delesa soto' ine' ma neive. 9 O'mosolati' soto' igi izipahala lili' igi nizave ingine goloso nite' mo di minisa'mave. Ee, O'mosolati' emeni dameni've engita mine molo neivo ingine ezelati' soto' igi ei' izipahala lili' i nizanako goloso nite' ngeli di minamilisave. 10 O'moso'mi izipahala zuho ido' Satani'mi izipahala zuho engi' monovo danava ti' lo do kegeso ningelesune: Evene' ma ingine hehe li lamine' minamilizani' nene ingine O'mosolati' soto' igi minamave lo ningelesune. Ido' a'mine'mine ogo evene' ma ingine evene' muki' lu'ine ngimi nasahili' i-ngidamilizani' nene ingine O'mosolati' soto' igi minamave lo ningelesune.
Lute Ne Geme Ge Neme Lo Minelone Lo Gizine' Gamazi11 Nemu' nene mono' gamazi api' ogo gilunidoti' gamazi ti' lo gele'mo gele'mo ogo minune: Laza lute ne geme ge neme lo bizo minelone. 12 Gozopo' vomila minive Kaini' aza ine' ne'mine amolone. Aza nene ve goloso Satani'mi gipele lolo' ogo akunoloine bele hiline'. Ido' bele hiline' monovo nene nanitekumu' bele hilive. Ei' Kaini' ogo molo minine' monovo've nene goloso o vivo ido' nakunolo'mo ogo molo minine' monovo've nene lisihe' lamine' minine' nenako nemu' bele hiline' ve. 13 Leze zuho mate, me misubou' ve ado' O'moso gelekele' i-damaa' ave nete lengikumu' mulu'ningu' goloso ogavo lukehe lingibilaa' nangumu' nene lingine gosoho' suno ma ve li gilii upuho' igi gatine muki' gilamilo. 14 Laza lute evene' muki' ngemaa' noune' nenako lelikumu' ti' lo gelaa' noune: Hele noninguti' tine' molo ogo ele'vole' ogo minevo' minevo' ogo mineloningu' vo holokune' ma neive. Evene' malite evene' ma lu'ine ngimami minaa' ave ingine nene lu'ine hele vine' nizave. 15 Malite evene' mamu' mulu'ningu' goloso ogavo lukehe ngibili minaa' nave ingine nene evene' ngibili hilaa' ave nizani' gelaa' neive. Ido' evene' ngibili hilaa' avemu' lingine mo gili nizave. Ingine minevo' minevo' ngemeni damenisi minamave. 16 Izesu' aza lelikumu' ve lo minevo' alevo've hulo lute ngemali'mi monovo lelebizavo ningo gele none. Nemu' laza a'mine'mine ogo evenekumu' nene minevo' alevote hulolonido' o neive. 17 Ne neiha evene' ma me misubo'mi heneni di minave ingine evene' ma inite'ine nomine' minave ma ningi mulumo'ine gili inite' ma ngimami minilizani' nene ingine mo keke' lu'ine O'moso imisa'mave. 18 Izipaha'ne zuho mate, laza lute evene' ngemaa' noune lo ma haza gamazi've vetedunukovo' lalone. Lute ngemaa' noune lo ma ne'mi gihile've do soto' iline' gono nene dalone.
O'moso'mi Velelo' Gele Olobo' Ogosa Mineloningumu' Gizine' Gamazi19 Ne'mine ogo minaa' olonidoti' nene laza gamazi gihile lamineli'mi zuhouti' none' nene ningo gelelesune. Ne'mine ogo O'moso'mi velelo' lute do hongu lo minelesune. 20 Ido' goloso nite' daa' unive ve lo lutedunu' gelo lovozo helo ma ti' lo gelelesune: O'moso nene lute ivile' ogo mino inite' mata' muki' nene gele ngolo' lo gelaa' neive. 21 Lu'ne lengeme nouvoni' mate, goloso nite' daa' unive ve lo lutedunu' gelo lovozo helamo ma O'moso'mi velelo' nene gele olobo' ogo minelesune. 22 Ne'mine ogo laza nene lo huko line' gamazi nene gele do mino nemu' eze mulunou' lamine' gelaa' neine' inite' ogo molo minaa' nounako ezela inite' nanitekumu' lube nene haza lemavo daa' noune. 23 Ido' a'mine lo huko line' gamazi nene ti' lo neive: Izesu'nimu' nene aza O'moso'mi gipele mino O'moso'mo do lu' izelive lo imiselelesa live nene neive lo laza gele ele'vole' ogo lute ge neme ne geme lo mineloningumu' lo-limido' e'meto olosune. 24 Ido' lo-huko line' gamazi nene gele do noolonive laza O'mososi bizo lamine' maka' minekunivo O'moso aza luteu' minevo dovo' ogo minaa' neive. Ido' eze Sikalahu' lehize-lidine' ne'mo lo-lemavo O'moso aza luteu' minevo' dovo' neive lo gelaa' noune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 111 Ido' naza Kilisito' monovolo' e'meto ogo molo nouvoni' ne'mine igi linginesi neni' monovolo' ningi ne'meti igi mili minilo.
Vene' Ingine Nene Engito' Gizebo I Minave Nizani' Nenako O'mosola Lili Ma Godo'nido' Inite' Gihi Mini Lilizave Lo Paulo' Lo-ngimine'2 Lingine nene naza apize lengemo lo-lingimuvoni' initekumu' nene e'meti gili minaa' nani' nemu' longopo'ni lo do naba noo-lingiduve. 3 Ido' naza gamazi mene gili guni i minilizave losa nolo-lingimuve. Veneliti gizebo ve'ine nene vemoho' nene nizave. Ido' vemoholiti naba'ine nene Kilisito' ne neive. Ido' Kilisito' naba've nene O'moso ne neive. 4 Lingine mo gili nizave. Leze monovola nene godotela inite' ma do geheso' nene monovo ne'mino neive: Evene' leze gizebo vete ma neive losa godotelo' nene inite' ma gehaa' noune. Ne neine'za O'moso ne'mo vemoho' nene ei' avazaha ei' ne'minosa lolo' ogavosa ne'mo nene vemoho' ivile' igi miniliza inite' nene ma minamani' ve. Nemu' nene ve mali'mo O'mosola lilihe O'moso'mi veleti' gamazi lo soto' ilihe ne'mine noilingu' godololo' inite' ma gehe mino liline' nene ei' godolo nene do u'musupo lizine' geleleseinako nemu' nene inite' ma gehamosa lilive. Ne neine'za O'moso'mo vene' nene vemoho' avazaha ne'mine lolo' ogo hize ele' ilingumu' ve lo do soto' o-dine' ve. Nemu' nene vene' ma aza O'mosola lilihe O'moso'mi veleti' gamazi ma lo soto' ilihe ne'mine noilingu' godololo' inite' ma gehamo liline' nene ei' godolo've ma nene do u'musupo lize-deleseinako godololo' inite' gehosavo' lilive. Ido' vene' ma aza godololo' inite' ma gehamiline' nene monovo golosolokovo' monaa' ani' alu nene godo'nido' inite' gihamaa' naanako aza nene engi' ne'mine mineleseinako godolo zopovo nene monovo golosolo' monaa' ani' alu huki-ngidaa' ani' ne'mini huki-dilisave. Ido' vene' aza godo'ne zopovo huki-nidikevo novozo helo minalove lo gelo ma godololo' nene inite' ma gehelive. 8 Ee, vene' ingine vemoholiti avazaha mini hizi ele' i-ngidilizado' minani' ve. O'moso aza vemoho' nene gana' venetati' do soto' o-davo soto' ine' nomive. Vene' nene gana' vemohotati' do soto' o-davo soto' ine' ve. 9 Ido' vemoho' nene vene' nemu' ve losa do soto' o-damive. Asi vemohokumu' ve losa vene' nene do soto' molo-dine' ve. 10 Nemu' nene angelo' ingine ningi va'ninginemu' gili nizave li ngolize izilizangisi vene' ingine godo'nido' nene va'ningi amuzolo' none lisa inite' ma gihisa minilizave. 11 Ee, vene' ingine va'ningi amuzolo' minilisaha O'moso aza vene' nene gana' vemohotati' do soto' o-davo neloti' vemoho' nene venetati' soto' iga' naanako vemoho' minamadiniko venekisi minamadine. Ido' a'mine'mine ogo vene' minamadiniko vemohokisi minamadine. Ido' inite' muki' O'mosolati' soto' ani' nemu' nene Guvelesi ve'mi evenele laza gilune' nene vemoho' dizi minikevo vene' limi minikevo minamo lisihe' ogovo' none. 13 Langisetine ningi gili hehe lilo. Vene' mali'mo godololo' inite' gehamo evene' ve'nido' O'mosola liline' nene edelihe. Ne mo edamoloseive. 14 Evene' ingine gozopo' vomilati' igi mili minani' monovo danavamu' gililizani' nene ti' li gililisave: Vemoho' ingine godo'ine zopovo nene hukami hulikilizani' nene edamoloseiha 15 venelite godo'ine zopovo ha'na hulikilizani' nene O'moso ne'mo godo'nido' gehaa' angili' ne'mine nene oko'nine'mi gonolise ne'minosa ngeme neive. 16 Ne neine'za ve mali'mo a'mine noluvongumu' nene lolize gani ma liline' nene nazasi ido' neze gono'neu' minavesi laza vene' haza inite' godo'nido' gihami mini O'mosola lilizave lo gele ngemesa'mune. Ido' O'moso'mi zuho Izesu' evenele gohi masi ido' mulise'ine mini'mi monangu' nesi nene a'mine monovomu' gili ngimisa'mave.
Kolidi Aleve Lebeni Inite' Nalisa Di Nubuho Igi Minangu' Monovo Di Goloso Igi Minaa' Ani' Monovomu' Nene Paulo' Line'17 Ido' naza inite' monovo ma di goloso iga' nani' ma giluvoni' nemu' nene siza lo do naba o-lengedamo gatine do loloze. Gililo. Lingine noso' nitekisi lebeni initekisi nalisa di nubo iga' nani' ne'mo nene monoku' hize ele' o-lengedeleseine'za lingine igi di nubo angu' nene monovo lamine' e'metisa'mani' ne'mo nene do goloso o-lengedaa' neive. 18 Nene evene' malite ti' li li-nimangumu' noluve: Lingine noso' nitekisi lebeni initekisi nalisa di nubo angu' nene mine hamo' igi lebeni inite' namisa hizi ho'li minaa' nave. Ido' lengi' mulisetine nene ho'li ize' mili vi ato ato' ma ilizani' nene lengi' mulisetingu' evene' lisihe' monovo laminekovo' igi mili minaa' ave ma nene soto' pizi minilizangumu' nene ne'mine ilisanako nemu' nene a'mine gamazi li-nimanguti' linge ma nene mo lamineto' noloseive losa gele nouve. 20 Neze nene ti' li li-nimave: Noso' nite' igi nalisa ado' nene gomu' ma ave ingine alinge' ma alizavemu' nene gizebo ami noso' nite' nene ni gatu'ine iga' ido' noso ni negi hizaa' ikevosa alinge' ave nene nami ga'na hili di vaa' nave. Nemu' nene lingine lebeni inite' nalone li igi di nubo igi ni minaa' nani' nene Guvelesi ve'mi lebeni inite' nonube li haza inite' nene ni minaa' nave. 22 Nadive. Lingine noso' nite' ni miniliza numudine nene nomihe. Ido' lingine O'moso'mi zuho mulise nemu' gilavo haza inite' lolo' ogavo leze zuho linge ma inite'ine nomine' mini noso' nite' di amilizave nene ngovozo hililizave lisa iga' nahe. Nemu' naza nadive lo-lengedelove. Longopo'ni lo do naba o-lengedelohe. E'e, mo o'ove. Ne'mine mo amolosuve.
Lebeni Inite' Naa' Monovo Nene Di Gopo Igi Mini Nalizani' Nene O'moso'mo Lihime nGemalive Li Monovo'ine Di Lisihe' I Mini Nalizangumu Lo-ngimine'23 Naza lebeni inite' naakumu' lo-lingimuvoni' gamazi nene Guvelesi velati' giluvoni' nenako lingine a'midokovo' e'meti minilizanako e'metamave. Naza ti' lo lo-lingimuvoni' ma neive: Zuda' aza Izesu'ni lovo ve ngelebizine' gameneu' nene olihe lovo ve ngelebizamivo holuka' izipahala zuhosi minangu' Guvelesi ve Izesu' aza beleti do 24 O'mosola opo'ni lo apilo izipahala zuho nongemo ti' lo line': Mene neni' me'mele'ne lengikumu' ve losa nolingimuze. Nenikumu' gili minilizangumu' di ni'mi vi minilo. 25 Ido' a'mine'mine ogo ve'nine ni osu' likevo vaini nososi minine' gomise ma do oto ti' lo line': Gomiseu' mene neni' vanise'ne O'moso'mo lo huko-lingidine' gamazi gosoho' ma nene do amuzo molalingumu' vanise'ne mene di nalo. Ido' di ni'mi vi mini naliza gamene mukiku' nene nenikumu' gili mini naa' ilizani' ve. 26 Ne'mine line' nenako lingine lebeni inite' vaini nososi beleti nesi naliza gamenelo' gamenelo' nene Guvelesi ve hiline' gamazi nene li soto soto' i'mi vi minilisave. Ido' ne'mine i'mi vi nizavo Guvelesi ve tine' molo aline' gamene aliteleseive.
27 Nemu' nene ve ma ingine Guvelesi ve'mi lebeni inite' vaini nososi beletisi nene monovo'ine di lisihe' ami gopo haza nalizani' nene Guvelesi ve'mi me'melesi vanisesi nene di gopo ikevosa lihime dalisave. 28 Ve ma ingine Guvelesi ve'mi me'mele vanise nene kekeize inite' neive li gilami gopo ma nalizani' nene O'moso'mo lihime ngemelido' o neine' nenako nemu' nene Guvelesi ve'mi me'mele vanise nali ma gomu' nene lutingu' monovo goloso nolingumu' nene vise' igi di hulisavo' nene nalo. 30 Ee, lebeni inite' gopo' napa naa' ave nene O'moso'mo lihime ngemeline' o neine' nenako lengikuti' linge muki' ingine ne'mine igi gopo' napa nadi'mo gilizevo igi inite' gizi davo linge ma nene hili osu' lani' ve. 31 Laza ne'mine mana'mine olo ma leli' monovotemu' gomu' gelo do lisihe' ogosa ne'mine oga' unidiniko Guvelesi ve ne'mo lihime lemo do goloso o-ledamidine. 32 Ido' idise mene gameneu' Guvelesi ve'mo lihime leme'mo novine' nene aza evene' linge ma O'mosomu' gilamave lihime ngemo do goloso o-ngedelingu' nene lezesi ne'mine o-ledalove losa monovote goloso nene do soto' o-ledo vete zopovo si'zeloningumu' nene ne'mine nooloseive. 33 Nemu' nene neze zuho mate, noso' nitekisi lebeni initekisi nalisa igi di nubo niigi ma nene lingine zuho amani' nene ikevo maka' nalone li gizebo mini ikevosavo' nene nalo. 34 Lingine igi di nubo ilizangu' nene ve linge ma gomu' igi heteli nizavo ga'na ngolavo alinge' alizavemu' gilami gomu' imi mini noso' nite' nalizani' ne'mo Guvelesi ve'mo lihime lengemeline' akau' mini milikelizanako nemu' nene noso' nite' ngomo numu'nidati' gomu' nikisavo' nene alizave. Ido' nemu' gamazi gohi ma lo-lengemeloni' neine' nene naza lingine nizada alongu' nene lo-lengemelesuve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Philippians 3
Okode Losuvo'mi Initeto' Gele Medelamo Mino O'moso'mi Sikalahuli'mo Hize Ele' O-lididi'mo O'moso Gubi' Ize Emo Izesu' Kilisito'ni Do Hozi Lo-daa' Nounive Netevo' Nene O'moso'mi Noso Do None' Nenako O'moso'mi Noso Molaakumu' Okodine Lolovo Hukilizave Laa' Avemu' Ehe' Igi Minilo Loo Paulo' Ei' Monovomu' Lo-ngimine' Gamazi1 Neze zuhokizo, gamazi nene mo gize lengemekuvoni'za ma neine' nene lo-lengemeloze. Gililo. Guvelesi vemu' nene longolize iziisa nene minilo. Gomu' lo-lingimuvoni' gamazi gohi gize lengemaakumu' nene naza giluvo gosele' nebelamive. Ido' gohi gize lengemeloni' meve nene lengi' gopo aka vilizadoti' nene alete molo-lengedeline' nenako nemu' nene ti' lo nolo-lingimuve: 2 Goloso gono daa' ave gulo ne'mine minavemu' nene ehe' igi minilo. Ee, Zuda veti monovolo' e'metisa O'moso'mi noso nomulube li Izesu' evenele lengi' okodine di goloso igi huki-lingidilisa laa' avemu' nene ehe' igi ningisa minilo. 3 Ne'mine noluvoni' nene neemu' noluve. O'moso'mi noso gihile neve nene leli' okode losuvo'mi initeto' nene gele medelamuba asi O'moso'mi Sikalahu' ne'mo hize ele' o-lididi'mo O'moso gubi' ize emo Izesu' Kilisito'nimu' lolize izo mino ezelo' gele medele minaa' nounive netevo' nene do none. 4 Okode losuvo'mi initeto' gele medelamuba neni' nene oko'ne losuvo'mi initeto' ma gele medelelove lo giluvodini a'mine gele medelelodo' o minine' inite' nene nenita ha neive. Ee, evene' malite gele medelelonido' o neine' inite' nene leli' okodela ma do none li gili nilizani' nene neni' ngivile' ogo ne'mine lani' inite' nene vai' do nouve. 5 Ado' nemu' noluve: Naza nene soto' uvodoti' gamene seveni ogo vavo eitilo' nene O'moso'mi noso mili-nidi oko'ne lolovo huki hulani' ve. Ido' naza Isilaele' aleveuti' Benizamini' a'vopilemo' zuhouti' soto' uvoni' ve. Ee, ize'ne me'ne neni' gidasive nene Hebilaio' aleve minasine' nenako naza nene Hebilaio' ve gihile ne nouve. Ido' Mose' lou' gamazi'velo' e'mete gehepeve igi minaa' ave Halisaio' veti muliseu' vo gi'mizuve mino 6 a'mine Halisaio' monokumu' gilingili ogo minuvodi'mo nene Izesu' evenele zuho goboni mala' mala' o-ngedaa' uvoni' ve. Mose' lou' gamazi've ne'mo ve lisihe' minilizave nete nene ne'mine ne'mine ilisaave lido' nene e'mete osu' lo naza nene a'mine lou' avuto' amo gamazi'ne nomine' minuvoni' ve. 7 Ne'mine ve minuvoni'za a'mine ne'mine monovo nete nene di naba i-nidilizado' o neive lo giluvoni' initekumu' nene naza alinge' Kilisito' evenele lolo' ogosa ga'ne giluvoni' nene mo haza nite' gehepeve lili' ikeve. 8 Ido' neevo' nomive. Naza Guve'nesi ve Izesu' Kilisito'nimu' ningo gelaa' ne'mo inite' muki' nene ngivile' gehepeve ogo inite' naba ve lo gelo inite' mata' mukikumu' nene giluvoo muki' nene haza nite' gehepeve lili' ikeve. Ee, inite' mata' mukikumu' nene giluvoo pipiza inite' gehepeve lili' ikevoo Kilisito'ni nene do ti' olongumu' ve loo inite' mata' muki' nene huluve. 9 Ee, inite' mata' muki' huluvoni' nene Kilisito'ni do ti' ogo ezela mine molo minosa ve lisihe' lolo' oloni' nene lou' gamazilo' e'metosa nenitati' do soto' ogo lolo' olovoba asi Kilisito'nimu' gili ele'vole' iga' ave nene gili ele'vole' ikevosavo' nene O'moso'mo ve lisihe' lolo' o-ngedaa' neine' ne'mine ogo naza ezemu' gele ele'vole' okuvoo ve lisihe' lolo' o-nidivoo minelongumu' ve loo 10 ido' ezemu' ningo gelo hilinguti' otine' amuzo do neine' ne'mo nene nenitasi mine molo neivo mino aza gomu' mulumo alumo geni gehaa' ine' ma'mino nazasi nene makato' geho mino ido' eze hiline' monovo danava nene nenita minivo mino 11 nazasi helelonguti' ma otelodo' o minelongumu' ve losa inite' mata' muki' nene huluve.
Hozi Okulumoku' Minevo' Minevo' Oga' Nene Dalohe Loo Dalongumu' Nene Amuzo Molo Loti' Izo Novuze. Neni' Ogo Molo Uvodo' Nene Ne'metilizave Lo Paulo' Lo-ngimine' Gamazi12 Ne'mine monovo nenita minelive lo noluvoni' nene nenita mudise minavo O'moso'mo mudise do lisihe' gehepeve o-nedavosa noluvoba asi Izesu' Kilisito' aza neni' do ti' ine' nene ne'mine monovo do mineline losa do ti' o-nidine' nenako nemu' nene a'mine luvoni' monovo nene naza do ti' olosa a'minemu' amuzo molo do novuve. 13 Neze zuhokizo, a'mine inite' nene mo dokuve losa gele nouvoba asi inite' hamo' meve nene oga' nouve: Gomu' inite' mukikumu' nene mo hulo mehe'nela ogosa alinge' inite' ve'nela neine' inite' nene dalohe lo ahanga o do a'mida nene novo 14 O'moso'mo Izesu' Kilisitoda mine molo mino Okulumoku' hozi minevo' minevo' oga' iline lo elese molo-nidine' nene do gihile izo meni'ne ne'mine a'mine Okulumoku' minevo' minevo' oga' nene dalove losa daloni' makila nene amuzo molo loti' izo vo nouve. 15 Nemu' nene laza monoku' lodive ogo nonive nete nene idise luvoni' gamazi menemu' nene hamo' gatevo' gelelone. Ido' lengikuti' malite gatine atoli'mine ma gililizani' nene a'minemukisi nene O'moso'mo do lisihe' ogo lengelebizeleseive. 16 Ne'mine oloseine'za laza monoku' mo gele none' gamazi nene do gili' lo mino a'mine gamazi gehepevelokovo' nene e'meto ogo molo mine do dizelonido' o neive.
17 Neze zuhokizo, naza ogo molo oga' nouvodo' nene api'napi' igi mini leli' lengelebizuune' monovo ne'mido' e'meti igi mili minaa' avelo' nene ngamamaka mili ningi minisa nene a'mine'mine ilo. 18 Ne'mine ve nene ningi minisa nge'metilo noluvoni' nene neemu' noluve: Evene' muki' minani' neti monovo'inemu' nene mo gomu' gamene muki' lo-lingimuvoni' ve. Ido' idise nene mulumo'ine gelosa ve'ne novozo do'moze' moze' neivosa engi' monovomu' nene gohi ti' lo nolo-lingimuve: Ingine igi mili minaa' naani' monovo ne'mo nene Kilisito' lohoto' zalo' hiline' mono' mamu' nene biluva' lili' i-daa' naani' gele neive. 19 Ne'mine igi mili minadoti' gihile've soto' iline' nene vo tolovo oga' ne neive. Engi' O'moso'ine neve nene oko'ine'mo lanite' gelaa' neine' inite' mata' muki' nete nene lili' ikeve. Ingine ngovozo hililizado' o neine' initekumu' nene oko'ine di dizi mini lu'ine nene me misubou' initetokovo' mili minaa' nave. 20 Ido' Izesu' evenele leli' goto' numude nene Okulumoku' nenako ingine ne'mine igi minaa' naani' nene mo edamive. Ee, do lu' izelive Guvelesi ve Izesu' Kilisito' aza Okulumokuti' alingumu' nene gilingili ogo gizebo ogo none. 21 Ido' aline' nene inite' mata' muki' ezelo' do gelekele' o-ngedelido' o minine' amuzo've nedunu' nene idise mene nge lamine' misubou' okode nene do velepe' izo ei' oko'no atoli'mine ogo minine' ne'mine do otuho-ledeleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Luke 2
Izesu' Soto' Ine' Monovomu' Luhuvo Gizine' Gamazi
(Mataio' 1:18-25)1 A'mine Izesu' soto' olosa ine' gamenelo' nene Loma veti guve'inesi ve ngamani naba Augusito' Kaesale' nene ei' gizebo ine' misubo ato ato' mukiku' numudo' namado' nene evene' takisi hulaakumu' gulive'ine dalizave lo lo huko gamazi hulavo vine' ve. 2 A'mine gulive'ine di lisihe' igi luhuvo gizaa' gono nene gomu' Zuda veti misubou' nene ma damaa' ani'za Loma vete Silia misubo ve langu' nene Kilinio' aza ngamani naba lolo' ogo minelive lo Kaesale' doote-davo neivo Zuda veti misubo nene a'mine Silia misubo ne'mi lingelati' minine' nenako a'mine gameneu' nene gana' api' igi a'midasi a'mine gono dani' ve. 3 Ne'mini nidavo evene' muki' nene gulive'ine gizi di lisihe' ilizangumu' goto' numu'ine ebe'ine minida minida vani' ve. 4 Ido' nivavo Zosehe' azasi nene gomu' guvelesi ve Davidi' a'vopilemo' zuhouti' minine' nenako nemu' a'mine minine' numuno ebe' Nasalete nGalilaia misubou' minine' nene hulo izeni elenahine Malia'ni nesi nene gulivete vo gizo do lisihe' olosive lo ele'mizo avoloho Davidi' numuno ebe' Betelehemi Zudaia misubou' minida nene dizo vine'. Ido' a'mine gameneu' nene Malia' aza izipe gatunosi neivo vasine'. 6 Ne'mine o neivo vasine' nenako ingine vi Betelehemi numungu' nizasivo izipe gedeli gamene nene mo ogavo 7 gana' gipele nene api' ogo gidine'. Ne'mine ine' nene venenga vete meni hizi ingaa' ani' numungu' nene evene' giki' igi minikevo ingine minilisine' numuno nene ma nomivo a'mida nene ize ato atoliti numuno ma miningu' nene vi nizasivo gidine' nenako nemu' a'mine gipele nene gedosa izipe ngomo asabu' izi-ngidaa' ani' lavolavodunu' asabu' ize-do ize noso' nite' mili-ngidaa' ani' bokisiu' nene ongo-mikivo minine' ve.
Angelo' Mali'mo Sipisipi Izelo' Gizebo Ve Linge Nene Soto' O nGemo Do Lu' Izelive Guvelesi Ve Soto' Ingumu' Lo-ngemavo Ingine Vi Ningi-dani' Gamazi Gizine'8 Ne'mino neivo a'mine holukaku' nene a'mine Betelehemi numuno ebe' gaheve guvisela sipisipi izelo' gizebo ve linge ma ingine nene sipisipi ize'nido' gizebo igi minani'. 9 Ne'mine igi nizavo Guvelesi ve'mi angelo' mali'mo engita ogo hetelo soto' neivo Guvelesi ve'mi labanala ne'mo ogo hize labana' ele-ngedavo ingine golise goloso gilani'. 10 Ne'mine navo angelo' ne'mo ti' lo lo-ngimine': Lingine golise gilami mini gililo. Naza nene evene' mukito' ngolize izilizani' initekumu' nene gamazi lamine' ma do nouve. 11 Naza gamazi lamine' ma do nouve noluvoni' nene evene' muki' lengikumu' lengi' do lungu' izelive ma nene idise mene mo soto' o neive. Ado' gomu' guvelesi ve minive Davidi' numuno ebe' meu' nene soto' o neive. A'mine izipe nene O'moso'mo a'mine do lungu' izaa' gono nene dalive lo ele'mize molo imiselelesa live Guvelesi ve ma ne neive losa noluve. 12 Ido' lingine vi a'mine izipe neize li ningi gililizangumu' nene ti' lo nolo-lingimuve: Lingine vi ningilizani' a'mine izipe nene izipe asabu' izaa' ani' lavolavodunu' asabu' izi-dikevo izelitine noso' nite' mili-ngidaa' ani' bokisiu' nene ongo neivo ningilisave. 13 Ne'mine nolo-ngimine' velesi angelo' mulise naba Okulumoku' ami pilisi ve ne'mine minani' nene limi igi gono'nibo minida nene maka' O'moso opo'ni li nama ti' li lani':
14 Guvelesi ve mo soto' oganako
nemu' nene Okulumokuko hozi O'moso opo'ni lolone.
Ido' misubouko nene
aza ninge lamine' daa' neine' alevela nene hongu monovo mineleseive.
15 Ido' angelo' nete sipisipi izelo' gizebo ve nene huli-ngidi Okulumokuko tine' mili dizi vikevo ingine li volelo' melo' igi ti' li lani': Betelehemi numuda vuke'zo. A'mine soto' ine' inite' Guvelesi ve'mo lo-limine' initekumu' nene vo ningelone lani'. 16 Ne'mine li ingine a'mida nene geti vi Maliangi Zosehengi nene ningi izipe ngomo nene ize noso' nite' mili-ngidaa' ani' bokisiu' nene ongo neivo ningani'. 17 Mo ningi a'mine izipemu' angeloli'mo lo-ngimine' gamazi nene vetete' igi li soto' soto' ani' ve. 18 Ido' a'mine sipisipi izelo' gizebo velite li-ngimani' gamazimu' gilave muki' nene aizo li vo'ine vavo minani' ve. 19 Ne'mine igi minani'za Malia' aza soto' ine' inite' mukikumu' lani' gamazi nene do madunou' molo a'minemu' nene gala gelevo' gelevo' ogo minine' ve. 20 Ido' sipisipi ize gizebo ve ingine nene inite' muki' angeloli'mo lo-ngimido' gehepeve soto' ogavo a'mine gili ningani' inite' nemu' nene O'moso di naba i-di opo'ni li'mi li'mi sipisipi ize gizebo igi minaa' ani' ebeta gohi vani' ve.
Izipe Nene Oko'nolo' O'moso'mi Noso Mili-di Gulive Izesu' Ve Li Mili-dani' Gamazi Gizine'21 Ido' izipe soto' idoti' nene gamene eiti (8) ogo vavo oko'no lolovo huki huli-di O'moso'mi noso nene mili-dilizani' gamene ogavo O'moso'mi noso nimili-di gulive mili-dani' nene Izesu' ve li milani' ve.
Izesu'ni Nene Izele Mele Ingine Mono' Numuno Nabau' O'moso Lehizi-dilisa Ikesivo Simeoniki Hanaki Eze monovomu' Li Soto' Asine' Gamazi Gizine'22 Ido' Mose' lou' gamazi'mo lido' e'meti izipe gididoti' nene izelehi oko'nolo' di lamine' i-di di heto' i-dilizani' gamene alitavo ne'mine i-dilisa Izesu' izelehoi melehoi ingine Zelusalemi numuda vasingu' nene Izesukisi ele'mizi vasine' ve. Ido' vasine' nene Guvelesi ve'mi lou' gamazi'mo ti' lo lido' nene e'meti ilisa vasine':
Ize'ninge ingine izipaha'ine gidikevo
oko'nido' di lamine' i-ngidilizani' nene
lingine nama viluso he a'mine ne'mine nama gohi ma he
neti' nama sita' di igi ngibili O'moso lehizi-dilisave
lo minido' e'meti ilisa vasine' ve. Ido' ele'mizi vasine' nene Guvelesi ve'mi lou' gamazi gohi malo' nene e'meti Izesu'ni nene Guvelesi ve lehizi-dilisa vasine'. A'mine lou' gamazi nene ti' li gizi nizave:
Gana' soto' ilizani' gipe muki' nene Guvelesi ve'mine ve li
di kegesi-ngidaa' ilisave li gizi nizani' ve.
25 Ido' Zelusalemi numuno ebeku' nene ve ma minine' gulive Simeoni'. Aza nene ve lisihe' mino O'moso gelekele' o-do mino O'moso'mo Isilaele' aleve do ngu' izeline' gamenemu' nene gizebo ogo neivo O'moso'mi Sikalahu' ne'mo nene ezela mino lulou' gono do minine' ve. 26 Ne'mine ogo neivo a'mine O'moso'mi Sikalahu' ne'mo nene ti' lo lo soto' ogo lo-emavo gele minosa minine' ve: Gaza nene Guvelesi ve'mo do lungu' izelive ma ele'mize molo imiselelesa live nene gaza ningamo helelinivoba mo ningosa helelesane. 27 Ido' Izesu' izele mele ingine nene Mose' lou' gamazi'mo ilizave lo lido' lido' nene i-dilisa mono' numuno nabau' ele'mize dizi nasivo Sikalahu' ne'mo do ote-davo a'mine ve Simeoni' nesi nene a'mingu' dize minidoti' 28 izipe nene do abasalau' molo O'moso opo'ni lo ti' lo line' ve:
29 Guvekasi ve make,
gaza do lu' izelive do soto' o-daine' nene
naza neni' ve'nedunu' gehepeve idise mo ningekuvoni'
nemu' nene gaza gomu' laine' gamazilo' e'meto gelekele' veka neni' nene
mudise aka viline lo gele nemanivo
mulu'neu' hongu lo minivo volosuve lo noluve.
31 Ido' gaza a'mine leli' do lu' izelive mene
evene' ato ato' mukilite ningilizave lo do soto' o-do ele'mize molane.
32 A'mine ve mene olo' livi' ne'mino mino
Zuda ve minamave heta ato' ve nesi nene hize labana' ele-ngedeleseive.
Ido' ei' soto' ogo mineline' ne'mo
geze zuho Isilaele' aleveti guve'ine nene moneleseive.
33 Ne'mine lavo Izesu' izelehoi melehoi ingine nene Simeoni' a'mine izipemu' line' gamazi nemu' nene vo'ine vavo gopo ga'ine gili minasine' ve. 34 Ne'mine igi nizasivo Simeoni' aza O'moso lengikisi mino hize ele' o-lengedo minivo lo izipeli'mi izeleho Malia'ni ti' lo lo-imine': Gelezo. O'moso'mo me izipe ele'mize molani' ne'mo nene Isilaele' aleveuti' evene' linge muki' nene ezemu' gosele' ngibilivo mini limi ingi goloso ilisave. Ido' evene' linge ma nete nene ezela vi gi'mizikevo do ngu' izo do ote-ngedelive losa ele'mize molani' ve. Ee, aza do ngu' izivo minilizani' aka do soto' ogo ngelebizeleseine'za evene' muki' ingine ezemu' divi' ledivika li-dilisave. 35 Ne'mine nili-davo gei' mulunga hukiline' nene bainati miteli'mo hizo sokulu' line' geleleseive. Ido' divi' ledivika li-dilizani' ne'mo evene' muki' lu'ningu' gilaa' nani' gamazi nene mo soto' ogo mineleseive lo line'.
36 Ido' a'mida nene O'moso'mi veleuti' gamazi lo soto' oga' ine' vene' ma minine' gulive Hana'. Aza nene Zakobo' gipele Aseli' a'vopilemo' zuhouti' ve Hanueli' aluvo mino eleni gehepeve molo minine'. Ido' gana' api' ogo velo' vidoti' nene kilisimasi seveni (7) ogo vavo 37 neloti' nene vanaho helavo vene' gevono' mino kilisimasi eiti fo'a (84) ne'mine minine' ve. Aza nene gamene gamene holukakisi holisekisi mono' numuno naba nene hulo vamo O'mosomu' gelelesa noso' nite' malise ogo mino O'mosola lo O'moso opo'ni lo minaa' ine' ve. 38 Ne'mino minaa' ine' nenako Izesu'ni ele'mizi mono' numungu' ani' gamenelo' nene a'mine vene' azasi nene a'mida ogo Izesu' soto' ingumu' nene O'moso isaa' neve lo tangezo' lo-do O'moso'mo Zelusalemi aleve goloso igi minanguti' do ngu' izeli gamenemu' gizebo igi minave nene a'mine izipe Izesu'nimu' gamazi've nene lo soto' o-ngeme' ngeme' o'mo ogo minine'.
Nasalete Numuno Ebeta Tine' Mili Vani' Gamazi Gizine'39 Ido' Zoseheki Maliaki ingine Guvelesi ve'mi lou' gamazilo' e'meti ilisa asine' inite' muki' nene di pili engi' numu'ine ebe'ine Nasalete nGalilaia misubouko nene tine' mili vani'. 40 Ido' neloti' a'mine izipe Izesu' nene naba o'mo vo ngenga lo otohato gala gelo neivo O'moso ne'mo ninge lamine' do hize ele' o-daa' ine' ve.
Izesu' Kilisimasi've Tuvelu (12) O Neivo Zelusalemi Numuda Mono' Numuno Nabau' Mono' Apizi nGimaa' Ave Nene Otohato Gamazi Lo-ngimine' Gamazi Gizine'41 Ido' kilisimasilo' kilisimasilo' Izesu' izele mele ingine nene engi' Zuda veti avo'ningine O'moso'mo ise'ine izingumu' gohi gili mini noso' nite' naa' ani' holise' nene alitavo a'mine noso' nite' nalisa Zelusalemi numuda vaa' asine'. 42 Nemu' nene Izesu' aza kilisimasi've tuvelu (12) neivo a'mine holise' mini noso' nite' nalisa ingine mo vaa' ani' ma'mine igi Zelusalemi numuda dizi vani' ve. 43 Ido' dizi mini a'mine noso' nite' nene ni osu' li numu'nida api' igi tine' mili nivavo Izesu' aza engikisi vamo ha minine'. Ido' a'mida ha miningumu' nene izele mele ingine gilami 44 aza nene leze alevesi naahe li gili nivasivo liti'muso izavo engi' alevela nene ezemu' api' igi vise' asine'. 45 Vise' igi mo ningami gohi ezemu' viseto' Zelusalemi numuda tine' mili vasine' ve. 46 Tine' mili vi vise' igi nizasivo gamene sito hamo ogo vavo Izesu' nene mono' numuno nabau' mono' apizi ngimaa' aveti vovo'ningu' mino gamazi lado' gapepe' ogo gelo mino inite' ato' atokumu' nene longo' o-ngedo gelo neivo ningasine'. 47 Ido' Izesu' gamazi line' gilave muki' ingine nene aza gala gele nge lo mino gamazi lingumu' nesi ido' longo' i-dani' gamazilo' do velepe' izo laminetokovo' lo-ngimine' nemukisi nene vo'ine vavo aizo li gilani'. 48 Ido' izelehoi melehoi ingine Izesu' nene ne'mine ogo neivo ningi vo'ine goloso vavo upuho' asine'. Ne'mine igi izeleho aza Izesu'ni ti' lo lo-imine': Gipe'ne, gaza nene ne'mino minanivo mahosi nezesi nene geikumu' gopo gate gelo vise' goloso okusiko nanimu' ne'mine ane. 49 Ne'mine lavo Izesu' aza izelehingi melehingi nene ti' lo lo-ngimine' ve: Nenikumu' nene nanimu' vise' asive. Naza nene me'nehi numungu' nene minelodo' o neine' nene gili minilisinako gilamasihe. 50 Ne'mine line'za ingine nene a'mine line' gamazi ne'mi monovomu' nene ma gili hehe lamasine' ve. 51 Ne'mine ikesivo aza nene izelehoi melehosi maka' limi vi Nasaletela heteli minani' ve. Ido' Izesu' nene mo izelehi melehi gamazi'nido' nene gele do minaa' ine'. Ne'mino neivo izeleho aza nene a'mine Zelusalemi numuda soto' ine' inite' muki' nemu' nene gelo do madunou' molani' ve. 52 Ne'mine ogo neivo Izesu' aza nene naba o'mo vo neivo ezela gala gele nge laa' monovo've nene vai' lo'mo novivo evene' nete ningi lamine' nidavo ido' O'moso ne'mosi nene ninge lamine' dani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 51 Ido' ne'mino geni lebeleli initekumu' O'moso lo-emelone' nene eveneto' medelo mino O'moso inite' lehize-daa' ive naba'mi monovo ti' lo neingumu' nene gelo ma ne'mine ha olosune. Ne'mino neive: Eveneto' medeli mini O'moso inite' lehizi-daa' ave muki' ngele'mizi milika' milika' iga' nani' nene sipisipi nevo'mine inite' lihimete apase-ledelive li O'moso imilisa di ani' nene ngibili O'moso imani' inite' ato ato' muki' nesi oloku' gizika' gizika' igi minilisa evene' lelikumu' ve li O'mosola gono di hizi ele' i-lidilizave minilizave lo O'moso'mo lido' igi evene' engikuti' nene ma ngele'mizi milaa' nave. 2 Ido' a'mine eveneto' medeli mini O'moso inite' lehizi-daa' ave naba nene haza evene' mini inginesi nene evene' muki' amuzote nomine' mino aka laminetoti' zovo' izo vaa' noune' ne'mine nene ha ilizado' o neine' nenako nemu' nene mono' gili lamine' ami zovo' izi vaa' nani' ne'mino lazasi zovo' izo vunidine li ne'mine ani' aleve nene mulumo'ine gili hongu monovo ngelebizilizado' o neive. 3 Ido' a'mine eveneto' medeli mini O'moso inite' lehizi-daa' ave nabasi nene amuzo'ine nomine' mini zovo' ha izi vilizado' i nizani' nenako nemu' evenekumu' nene lihime'ine apase-ngedelive li sipisipi nevo'mine inite' ngibili oloku' gizi O'moso imilizani' ne'mine igi angise'inemukisi ma imilizani' o neive. 4 A'mine eveneto' medelo mino O'moso inite' lehize-daa' ive naba'mi gono nene dizosa neive. Ido' a'mine gono dalisa nene ve malite engi' lu'nido' di mili ma disa'mave. O'moso asi've nene Mose' uvoloho Aloni'ni nene do ote-davo ne'mine gono dani' ma'mine ogo evene' ma do ote-ngedavo a'mine gono nene daa' nave. 5 Ido' Kilisito' nene a'mine'mine ogo ei' gala gilido' do molo ei' oko'no do hozi lo eveneto' medelo mino O'moso inite' lehize-daa' ive naba lolo' amine'. Asi O'moso ne'mo ele'mize nomolo ti' lo lo-dine' ve:
Idise naza gei' maho lolo' ogo neni' gipe'ne gei' nene nane lo
do ote-giduvoni' ve.
6 Ido' mono' gamazi gohi mauti' Kilisito' nene Abalahamu'ni no'noho' ize-dive Melekisedeki' gono daa' ine' ne'mino a'mido' medelo do mino eveneto' medelo mino O'moso inite' lehize-daa' ive minelive lo Kilisito'nimu' ti' lo line':
O'moso neni' nimani' inite' nene Melekisedeki' gono daa' ine' monovolo' ogo
eveneto' medelo mino inite' lehize-nedaa' anive
minevo' minevo' ogo minelesane.
7 Izesu' aza misubouko ve lolo' ogo minine' gameneu' nene aza helaa' akalo' novinguti' do ti'ne-do do u' izeli amuzo'vesi minive O'mosola nene vise naba' naba lo ido' O'mosola loo veleti' ive novozo limine'. Ne'mine ogavo aza oko'no do'mo lemo gelekele' o-nedaa' ingumu' ve lo O'moso'mo gele imine'. 8 Aza nene O'moso'mi gipele minine'za mulumo alumo giline' ne'mo nene O'moso gelekele' o-daa' monovomu' nene gele ngolo' lo giline'. 9 Ido' ne'mino gele ngolo' lo gilidi'mo eze nene gono dalido' lisihe' gehepeve ogo mino gelekele' o-daa' unive mukikumu' nene minevo' minevo' oloningumu' ve lo mudise do lu' izaa' ne'mi meleho nene aza lolo' ogavosa 10 O'moso'mo gaza neni' nimani' inite' nene Melekisedeki' gono daa' ine' monovolo' ogo eveneto' medelo mino inite' lehize-nedaa' anive naba minelesane lo ele'mize molani' ve.
Mono' Hulikelizave Lo Ga'ine Do Gizine' Gamazi11 Ido' a'minemu' gamazi lo-lengemeloni' nene vai' goloso neine'za gatine gohi duu lo vivo nizani' ne'mo nene lo ngolo' lo lo-lengemelesa ge'nebe olosuve. 12 Ido' ge'nebe oloni' nene lingine Kilisito' evenele lili' igi gamene ha'na minani' nenako idise mene evene' ma mono' monovo apizi ngimilizado' i minilizanako ne'mine ami ve malite O'moso'mi gamazi nili-lingimavo gohi api' igi bina gili'mi gili'mi dizi alizado' mini mili mini mono' gamazi amuzo malehe ma gilami izipe amine naa' nani' ne'mine lapa nomine' gamazi neevo' nene gililizado' i nizani' ne'mo nene ge'nebe olosuve. 13 Ee, ingine amine naa' nave muki' nene ha izipe ngomo ne'mine nene nizanako ne'mo nene monovo lisiheli'mi gamazi've nene ningi di kegesami ladenivo' igi minaa' nave. 14 Ne neiha lute'mi amuzo malehe noso' nite've nalizani' nene lute gate do lamine' olone li di ningi' ningi' igi monovo lisihekisi golososi ningi di kegesisa monoku' lodive igi nizave engikovo' nene amuzo malehe noso' nite' ne'mine nene ha nalisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Hebrews 9
Me Misubouko Mono' Numuno Ado' Seli Numuno Gele Vine' Gizani' Nesi Ido' A'mingu' Gono Daa' Ani' Nesi Nene Okulumoku' Avazahalo' Iga' Ani' Nemu' Line'1 Ido' a'mine gamazi gomu' lo huko-ngidine' nene O'moso gubi' izi imi opo'ni laa' ido' inite' oloku' gizi imaa' nemu' nene lou' gamazi'vesi minivo minine' ve. Ido' a'mine lo huko-ngidine' gamazi nemu' nene misubouko mene mono' numuno ma minine' ve. 2 Ee, seli numuno gele vine' mono' numuno nene mo gizi di otani' ve. A'mine mono' numungu' gana' lumu izi hukikangu' nene lamu livi' di badaa' ani' zavasi ido' O'moso lehizi-di velelo' mili-dani' beleti nesi ido' tevoli'vesi nene minaa' ine' ve. A'mine izi hukikani' lumu nene kekeize lo minine' numuno lulo ve laa' ani' ve. 3 Ido' oduvo numuno lulo gohi ma izi hukiki lavolavodunu' izi tilikani' nemu' nene mo kekeize atoli'mine lo minine' numuno lulo ve likevo minaa' ine' ve. 4 A'mine numuno lulou' nene unuvo lamine' oga' ine' inite' O'moso gizi imaa' ani' holomo ngolidunu' lili' ani' nesi ido' evene' gili dalizave lo lo huko-ngidine' gamazi milikani' bokisi ngolidunu' asabu' izi lili' ani' nesi ido' a'mingu' go'zikani' inite' nene Okulumokuti' ngimine' noso' nite' gulive mana minine' somo ngolidunu' lili' ani' nesi ido' Aloni' hatuso sisive ho'line' hatuso've nesi ido' O'moso'mo lo huko-ngidine' gamazi luhuvo gizine' geheni nesi nene minaa' ani' ve. 5 Ido' a'mine bokisi veleto' nene inite' sita' ma evene' godo'ine ne'mino mino holoke'ne'inesi minasine' inite' gulive kelubu avazahalo' lili' ani' inite' nene minaa' asine'. Kelubu ingine hela hela mini holoke'ne'ine di pateli di hozi li hiti nizasivo oluso' nene O'moso'mo evene' lihime'ine apase-ngedaa' ine' mo'mosi've nene minine'. Ido' minine' nenako a'mine kelubu minasido' nene O'moso'mi labanala nene soto' ogo minaa' ine' ve. Ido' a'mine inite' neti monovo nene ato ato' vai' neine' nenako a'minemu' imine' molo gohi ma lo-lengemelodo' nomive.
6 Ido' a'mine inite' nene di va'va' igi osu' likevo eveneto' medeli mini O'moso inite' lehizi-daa' ave ingine mono' gono'ine nene nidi a'mine mono' numungu' gana' izi hukikani' numuno lulou' nene gamene gamene dizaa' naha 7 a'midoti' numuno lulo gohi ma izi hukikangu' nene eveneto' medelo mino O'moso inite' lehize-daa' ive naba ne'movo' nene kilisimasilo' kilisimasilo' gamene hamokovo' dizaa' neive. Ido' dizeli gamene nene ei' lihime'vesi eveneliti lihime'inesi nene O'moso'mo apase-ledelingumu' ve lo ato ato' izeliti vanisesi nene damo dizo vaa' ine' nevoba ha do-dosavo' nene a'mingu' dizo vaa' ine' ve. 8 Ne'mine oga' ine' nenako neloti' nene ti' lo gelelesune: Gana' izi hukani' numuno lulo nene vo goloso amo hazavo' neivo ma numuno lulo gohi ma O'moso'mi kekeize atoli'mine lo minine' numuno lulo ve li izi hukikavo akalo' tile minine' lavolavo nesi nene ha mineline' nenako O'moso neida volone' akate nene olihe do soto' o-ledamive lo O'moso'mi Sikalahu' ne'mo lelebizavo gelelesune. 9 Ido' mono' numuno ado' seli numuno gele vine' nesi ido' a'mingu' igi mili di soto' ani' inite' nene idise gameneu' igi mili iga' nani' inite' neti avazaha'ine do soto' ogavo ne'mi monovo ti' lo noningune: A'mingu' nene inite' ma O'moso imi ido' sipisipi nevo'mine inite' ngibili lihimete apase-ledelive li oloku' gizi O'moso imi minaa' nani'za ne'mo ne'mine iga' aveti lu'ine nene ma do lisihe' lamine' o-ngedesa'mive. 10 Ido' lu'ine do lamine' o-ngedesa'mine' nene oko'inevo' do lamine' o-ngedeline' lou' gamazilokovo' nene e'meti minaa' ani' nenako ne'mo lu'ine nene do lisihe' lamine' o-ngedesa'mive. Ee, a'mine lou' gamazi nene noso' nite' ido' noso avoso nalizangumu' ido' ato ato' monovomu' nosou' ingi oko'ine noso izi hulilizangumu' ido' nevo'mine initekumukovo' nene gamazi li gizi Kilisito' monovo gosoho' do soto' ogo inite' muki' do lamine' ilidokovo' nene mino osu' loloseive li gizi nizani' ve.
11 Ido' Kilisito' nene eveneto' medelo mino O'moso inite' lehize-daa' ive naba mono' inite' lamine' idi'ne O'mosolati' soto' o'mo novine' nene do soto' ive lolo' ogo mo ogave. Aza nene mono' numuno ado' seli numuno gele vine' nene ivile' ogo lamine' goloso mino ido' ei' gono dalido' lisihe' gehepeve o minine' mono' numuno nene evenelitesi lili' amani' asi mo mene misuboukosi ma minamine' mono' numunomu' noluve. Aza a'mingu' nene dizo gono do 12 meme' ize ido' bulumaka' angale neti vanise nene a'mida do vamo ei' vanise've nene gamene hamokovo' mudise O'moso'mi mo'mosi've kekeize lo minida do vo minine' ve. Ido' ne'mine ine' ne'mo goloso ogo minunidoti' nene mudise do lu' izo O'mosola tine' molo vo minelone' akate vele-lidine' ve. 13 Ido' meme' ize ido' bulumaka' neti vanisemu' luvoni' nene monokumu' kekeize lani' inite' dikevosa monoku' dizilizani' akatine nene hize tile-lengedo okodida sihononi ne'mine inite' hiteline' nene gilite-lengedelive li meme' izeliti vanisesi ido' vemoho' bulumakaliti vanisesi ido' alungo bulumaka' gizi'votani' ne'mi lenehe've nesi nene O'moso imikevosa ne'mo okodida sihononi ne'mine hiteline' nene do hulavo lamine' oga' neine' nenako nemu' nene luvoni' ve. 14 Ido' neve nene inite' ngomoli'mo okodida sihononi ne'mine hitine' nene do lamine' oga' neine' nenako inite' naba Kilisito' vanise've ne'mo monovotine goloso labuluvo oga' akau' lengele'mize molaa' neine' neti lihime lutine gatingu' nene gilite hulo-lengedo minevo' minevo' O'moso gelekele' i-di gubi' izi imi minilizado' nene do lisihe' o-lengedelido' nene mo lisihe' gehepeve o neive. Ee, O'moso'mi minevo' minevo' Sikalahu've ne'mo Kilisito'ni hize ele' o-davo aza oko'nolo' lihime hamokisi minamine' mino oko'no've hulo O'moso imine' nenako ne'mo nene leli' lute do lamine' o-ledelido' lisihe' o neive.
15 Ido' Kilisito' vanise've ne'mo lihimete muki' gilite hulo-ledaa' neine' nenako Izesu' aza nene evenekisi O'mososi kuku holo-ledo gamazi hulo eza ema ogo leli' gele emelone' gamazi ve lo gosoho' gamazi O'moso'mo lo huko-lidine' nene do ogo limive lolo' ogo neive. Ido' ne'mine ine' nene O'moso'mo izipahala zuho minilizave lo elese molo-ledo lele'mize molave leli' nene minevo' minevo' inite' lemelove lo lo huko-ledo salani molo-lidine' inite' daloningumu' ve losa ne'mine ine' ve. Ee, O'moso'mo gomu' lo huko-lidine' gamazi nene avuto' ogo lihime duningumu' a'mido' golo hizo Izesu' hiline' ne'mo nene a'mine lihime nene apase-lidine' nenako ne'mo nene a'mine salani molo-lidine' inite' dalone' aka nene ngolo' lo neinako ha dalosune. 16 Ee, Izesu' nene ma helamidiniko O'moso'mo salani molo-lidine' initekisi ido' leli' dalizave lo lo huko-lidine' gamazisi nene gihile izelido' minamidine. Lingine mo gili nizave. Evene' malite alinge' hililizangumu' leli' monovolo' e'meti luhuvo ti' li gizi milaa' nave: Laza helekunivo ma mene alevete leli' initete nene dalizave li a'mine inite' dalizangumu' li huki-ngidani' gamazi nene luhuvou' gizi milaa' nave. Ido' a'mine inite'ine dalizangumu' luhuvo gizani' nene gizave hilikevo ne'movo' nene a'mine li huki-ngidani' gamazi nene gihile izelido' vo lisihe' iline' nenako nemu' nene luhuvo gizave hilami ve'inesi ha nizavo ma nene a'mine gamazi nene olihe gihile izamo ha minaa' neive. Nemu' nene ve mali'mo ne'mine luhuvo gize molosa mino helavo ma inite've dalizave ingine a'mine luhuvo gizive nene mo helanako luhuvo gizido' e'meto inite've ma nene ha dalosune lilisave. Lilisaha helave lilizani' gamazi nene mo lamineto' lahe ido' soza lahe nemu' nene gomu' ningi gilikevosavo' nene a'mine dalizave line' inite' nene ha dalisave. Helaa' ne'mo li hukaa' nani' gamazi nene do amuzo molaa' neive. Nemu' nene Izesu' aza helamidini O'moso'mo salani molo-lidine' initekisi' ido' leli' dalizave lo lo huko-lidine' gamazisi nene gihile izelido' minamidine. 18 Ido' helaa' ne'mo li hukaa' nani' gamazi nene do amuzo molaa' neine' nenako nemu' a'mine'mine ogo O'moso'mo gomu' lo huko-ngidine' gamazi nene haza do amuzo molani' nevoba helaa' ne'movo' nene do amuzo molani' ve. Do amuzo molani' nene bulumaka' ngibili hilikevo neti vanise'ine ne'mo a'mine gomu' lo huko-ngidine' gamazi nene do amuzo molani' ve. 19 Ee, a'mine lou' gamazi mininguti' gamazi godolo godolola nene Mose' lo soto' ogo evene' lo-ngemavosa ingine nene bulumaka' ma ngibilikevo Mose' aza vanise'ine do nososi do gopo ogo unuvo oga' ine' za ngomo ma gulive hisopu ve lo minine' ne'mi a'nava ma do a'mido' nene sipisipi zopovo gulehedunu' nene likosa vaniseu' nene lupizoo a'mine lou' gamazi'mi luhuvolokisi ido' a'mida evene' mukitokisi nene hibi' izo nohulo-ngedo 20 gamazi ti' lo line': Vanise mene O'moso'mo lou' gamazi gili dalizave lo lo huko-lingidine' nene do amuzo molaa' neine' vanise ma neive. Ido' Mose' ne'mine ine' nenako nemu' O'moso'mo gomu' lo huko-ngidine' gamazi nene vanisedunu' di amuzo mili-dani' ve luvoni' nene mo lamineto' luvoni' ve. 21 Ido' Mose' aza luhuvosi evenekisi vanise hibi' izo hulo-ngidine' ne'mino mono' numuno ado' seli numuno gele vine' nesi ido' O'moso opo'ni li gubi' izi imaa' angu' nene lapese gomise mite' inite' muki' a'mingu' milikevo minido' nesi vanise hibi' izo huline' ve. 22 Ido' gomu' lo huko line' lou' gamazi neu' nene naza luvoni' evenekisi ido' luvoni' initekisivo' nevoba inite' muki' gidini ne'mine ma goloso ilizahe lihime dalizahe ilizani' nene initeliti vanisedunu' nene do lamine' olosane lo lo hukine' ma neive. Ido' a'mine gomu' lo huko line' gamazi neu' nene ize nevo'mine gana' ma bili vanise'inedunu' nene hibi' izi O'moso'mi holomo'velo' hulamani' nene lihime nene mo keke' apase-ngedesa'mine' ve.
Kilisito' Nene Oko'no Hulo Vanise've Lepo O'moso Noemo Hiline' Ne'mo Lihimete Apase-lidine' Nemu' Line'23 Ee, gomu' lou' gamazi ne'mo ne'mine ilizave lo lo neine' nenako nemu' a'mine seli mono' numuno nesi a'mingu' inite' muki' nesi nene Okulumoku' minine' avazahalo' lili' ani' inite' nene luvodi'mine igi bulumaka' ngibili O'moso imi vanisedunu' nene hibi' izi-ngidi di kekeize lilisave. Ne'mine ilisaaha misubouko mene avazaha inite' do lamine' o-ngedelive li bulumaka' ngibili vanise'ine hibi' izi hulaa' nani' nene Okulumoku' inite' do lamine' o-ngedelido' lisihe' o mineline' inite' ne'mo ngivile' ogo lamine' goloso mineleseive. 24 Ido' nene nanitekumu' luvoni' neve. Kilisito' aza mono' numungu' dizine' nene evenelite lili' igi di kekeize lani' mono' numuno ado' Okulumokuko minine' ne'mi avazahalo' minine' mono' numungu' nene dizine' nevoba asi mo Okulumoku' gehepeve nene dizo leli' hize ele' o-ledelesa O'moso'mi velelo' vo neive. 25 Ido' dizine' nene Zuda veti eveneto' medelo mino O'moso inite' lehize-daa' ive naba aza ei' vanise've do dizamo ize ato atoliti vanise'ine nene O'moso'mi kekeize atoli'mine lo minine' numuno lulo'veu' nene kilisimasilo' kilisimasilo' do dizo O'moso lehize-deka' lehize-deka' oga' ine' ne'mine nene ei' Kilisito' ilido' o minidiniko O'moso'mo misubo do soto' idoti' api' ogo gamene muki' oko'no hulo'mo ogo mulumo geleka' geleka' ogovo' minidine'za a'mine Zuda veti eveneto' medelo mino O'moso inite' lehize-daa' ive naba'mo oga' ine' ne'mine ilido' minamine' nenako nemu' aza gamene muki' eze oko'no hulo vanise've lepo O'moso lehize-deka' lehize-deka' ogo minelesa dizine' nevoba asi O'moso'mo molani' gamene nene osu' lolosa neivo Kilisito' aza gamene hamokovo' ei' oko'no nene hulo vanise've lepo O'moso lehize-do lihimete nene mudise hulo-ledelesa soto' ine' ve. 27 Ido' O'moso'mo lido' ogo evene' laza gamene hamokovo' helosa O'moso'mo goni' o-ledelido' volosunako 28 Kilisito' aza a'mine'mine ogo evene' mukiliti lihime geho oko'no've hulo hiline' nenako alinge' gohi aline' nene lihimetemu' amo eikumu' gizebo nonive nene mudise do lu' izo lele'mize lamine' olosa aloseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Peter 1
Petolo' Luhuvo Nite' Mene Gizelesa Api' Ogo No'noho' Gamazi Gize-ngidine' Gamazi1 Ado' Izesu Kilisito' gonou' ve ido' aposolo've minuve Simeoni' gulive'ne gohi ma Petolo' naza lengi' luhuvo nite' mene nogize-lingiduve. Ado' O'mosotesi ido' do lu' izaa' ivesi minive Izesu Kilisito' aza ve lisihe' minidi'mo nene lelikisi lengikisi do milise' ogo do lisihe' o-ledosa hamoli'mine monovo ado' ezemu' gele ele'vole' oga' monovo lamine' nene leli' limine' ne'mino lengikisi lehize-lengedavo di nizave lengi' nene nogize-lingiduve. 2 Ido' lingine O'mosomukisi Guvelesi ve Izesu'nimukisi gili lamine' igi gili minaa' ilizadoti' nene O'moso'mi nasahili' monovo nesi ido' hongu lo lamino minaa' monovo nesi nene lengita mine vai' lo'mo vo miniliho.
Gele Ele'vole' Oga' Monovolo' Nene Monovo Lamine' Linge Ma Ne'minesi Nene Imine' Mili Igi Mili Ilizani' Ne'mo Nene Monoli'mi Gihile Gehepeve Di Soto' Ikevo Guvetesi Ve Izesu' Gizebo O Neingu' Vi Hilalizani' Amuzo Nene Vauve Elo Lehize-lengedeleseive Lo Lo-ngimine' Gamazi3 O'moso'mo leli' nene monoto' e'metovo' mino minevo' alevo' ogo minelonido' do lisihe' o-ledeline' monovo muki' nene lehize-lede neive. Ido' a'mine lehize-lede neine' monovo dalone' nene aza leli' vise lo-ledo do eita ive eikumu' nene laza ningo gele lamine' ogo gele minaa' olonidoti' nene dalosunako nemu' nene lehize-lede neive. Ido' a'mine vise lo-ledo do eita ive'mo ne'mine o-lidine' nene ei' labana'vesi ido' ei' monovo've lamine' atoli'mine ogo neine' nesi nene di ti' ilizave losa vise lo-ledo do eita ine' ve. 4 Ne'mine ogosa aza lo huko-ledekine' gamazi ma nene do gihile noizo monovo lamine' goloso dizo minine' nene lehize-lede neive. Ido' ne'mine ine' nene me misubou' aleveti lu'ine otavosa lanite' gilaa' naani' monovo iga' nadi'mo lu'ine do goloso oga' neine' initekuti' lingine olovo' ilizadoti' nene O'moso'mo ei' emeni dameni ne'mine nene ize' molo lengemavo di minilizangumu' nene ne'mine ine' ve. 5 Ido' ne'mine ine' nenako nemu' nene lingine ezemu' gili ele'vole' iga' naani' monovotido' nene imine' mili mo lamine' goloso gehepeve minaa' monovolo' nene monokumu' gatine' gili vevesaa' monovo nesi igi mili minilisa nene amuzo goloso milalo. 6 Ido' a'mine gatine gili vevesaa' monovolo' nene okodine lutido' gizebo iga' monovo nesi igi mili minilisa nene amuzo goloso milalo. Ido' a'mine okodine lutido' gizebo iga' monovolo' nene monoku' amuzo mili geni gihi di dizi minaa' monovo nesi igi mili minilisa nene amuzo goloso milalo. Ido' a'mine monoku' amuzo mili geni gihi di dizi minaa' monovolo' nene mono' avazahasivo' igi mili iga' monovo nesi igi mili minilisa nene amuzo goloso milalo. 7 Ido' a'mine mono' avazahasivo' igi mili iga' monovolo' nene lengi' zuho Izesu' evenele lutine ngimaa' monovo nesi igi mili minilisa nene amuzo goloso milalo. Ido' a'mine lengi' zuho Izesu' evenele lutine ngimaa' monovolo' nene evene' ato' ato' vai' lutine ngimaa' monovo nesi igi mili minilisa nene amuzo goloso milalo. 8 Ne'mine monovolo' amuzo goloso mili igi mili ilizave noluvoni' nene a'mine ne'mine monovo lengita mine hutile' ogo mineline' ne'mo nene lingine Guvetesi ve Izesu' Kilisito'nimu' ningi gili minaa' naani' nene hazamu' neivo ne'mi gihile lengita izamilivoba asi mo ize lamine' oloseinako nemu' nene noluve. 9 Evene' ma ingine meuko luvoni' monovolo' igi mili minamilizave neti lu'ine'mi vele nene mo ngenge ogosa like minaa' neive. Ne'mine ogavosa O'moso'mo gomu' lihime'ine dani' gilite-ngidine' mamu' nene mo ga'ine molani' gele vivo gopo nizave. 10 Nemu' nene neze zuhokizo, O'moso'mo lengi' do kegese-lengedo vise lo-lengedo do eita ine' nene di ele'vole' gehepeve ilisa lingine amuzo gohi gohi mili'mi dizivo' minilo. Ne'mine ilizave lo noluvoni' nene nanitekumu' ve. Lingine nene ado' meuko luvoni' inite' igi mili minilizani' neve nene mo monokuti' mo keke' ngeli limi ingamilisave. 11 Ee, ne'mine ilizani' neve nene Guvetesi vesi ido' do lu' izaa' ivesi minive Izesu' Kilisito' gizebo o-ledo minevo' minevo' ilingu' nene vi hilalizani' amuzo vauve elo lehize-lengedeleseive.
12 Ne'mine o neine' nenako nemu' nene naza meuko nolo-lingimuvoni' initekumu' nene gohi lo gatine oka' oka' olosa gele nouve. Ee, a'mine initekumu' nene mo gili mini ado' lengita omo neine' gamazi gihilelo' nene mo gi'mizi gili' li nizani'za a'mine initekumu' nene ha mo lo gatine oka' oka' olosa gele nosa nene noluve. 13 Ee, naza gamene li'nibemukovo' me misubou' oko'nesi nouvoni' gamenela mene a'mine meuko luvoni' initekumu' nene gohi lo gatine ogo lutine do ote-lengedeloni' ne'mo nene lisihe' oloseive lo gele nosa ne'mine nouve. 14 Ne nanitekumu' ve. Guvetesi ve Izesu' Kilisito' aza heleloni' monovomu' lo soto' ogo lo-nimine' malo' nene do gihile izo a'mine me misubou' oko'ne do huloloni' gamene nene mo avito' ogave lo gele nouvoni' nemu' nene noluve. 15 Naza osu' lokuvo lingine a'mine luvoni' inite' mene gamene gamene omo gatido' gatido' ivo ha gili minaa' ilizangumu' ve loo aka vele-lengedelesa nene amuzo molalosuve.
O'moso'mi Labana've Izesu' Kilisitoda Soto' Ogavo Vete Gihiledunu' Ningune' Ne'mo Polohetelite Lani' Gamazi Nene Gamazi Gihile Neive lo Gele Nonge. Linginesi A'mine Gamazi Nene Gili Dalizado' O Neive Lo Lo-ngimine' Gamazi16 Laza Izesu' Kilisito' amuzo'vemukisi ido' alingumukisi lo-lingimune' nene heluno gamazi ma gili nge li mini lado' nene e'metosa lo-lengemamune. Asi a'mine amuzo've atoli'mine minine' monovo've nene leli' vete gulo ne'mo ningavosa nene lo-lingimune' ma neive. 17 Ado' labana've naba' nabasi minivelati' gamazi ti' lo ezela limine' gamenela nene laza a'mida mino ningo gele minune' ve: Neni' vo'nelo' gipe'ne hamo me ve nene neive. Eikumu' nene naza lanite' lamine' nogiluve lo meleho O'moso'mo do naba o-do opo'ni line' ve. 18 Ido' a'mine O'moso'mi labana've soto' ine' gololo' nene Izesukisi minunido' a'mine Okulumokuti' limine' gamazi nene leli' gehepeve aposolo' lingesi gilune' ve. 19 Ido' ne'mino gilunidoti' polohetelite lani' gamazilo' gele mu'musi' oga' une' malo' nene gohi nabosa gele mu'musi' gehepeve une' ve. Ne'mine une' nenako linginesi nene a'mine'mine igi polohetelite lani' gamazilo' ma gili dalizani' nene mo lamine' oloseive. A'mine gamazi nene liti'muso ebeku' lamuli'mo labana' ele neine' ne'minosa ne neive. Ne'mino labana' elo neivo go' lolosa go' nuvonuvo neivo sonohi' ganangome' dizaa' neine' ne'mino Izesu' nene gohi soto' ogo lutingu' hize labana' gehepeve eleleseive. 20 Ido' lingine polohetelite lani' gamazi gili dalizani' o neine' nenako naza ti' lo lo-lengemeloni' gamazi nene inite' naba neize. A'mine gamazimu' nene gili minisavo' polohetelite lani' gamazi nene gili dalisave: ▼
▼ Mono' godolou' gamazi'mi monovo li soto' iga' ave linge malite nene a'mine Petolo' gizine' gamazi'mi monovo nene ato' gohi ma ne'mino neive li laa' nave: A'mine polohetelite lani' gamazi mono' godolou' neine' muki' nene evene' hamolitesi ne'mi monovo've angise'ine engi' ga'ningutikovo' li soto' ilizado' minamave. A'mine mono' gilave ne'mine lani' neve nene Petolo' aza O'moso'mi Sikalahuli'mo ngelebizavosa eitatikovo' gilisa a'mine polohetelite lani' gamazi'mi monovo nene li soto' ilizani' o neive lo line' ve li lani' ve.A'mine polohetelite lani' gamazi mono' godolou' neine' muki' nene polohete hamolitesi angise'ine ga'ninguti' gamazi ma li soto' ani' nene nomive. 21 Ee, polohetelite laa' ani' gamazi ne'mine nene haza eveneliti lutelo' nene e'meto mo keke' soto' osa'mive. Asi evene' O'moso'mi gamazi laa' ani' nene O'moso'mi Sikalahu' ne'mo zatuho' o-ngedavosavo' nene O'moso'mi veleuti' gamazi laa' ani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 5
O'moso'mo Luhuvo Nite' Anau' Ma Do Minine' Nene Sipisipi Angale Bili Hilani' Gele Vine' Ne'mo Ogo Daavo Di Naba I-di Opo'ni Nilavo Zohane' Ningine' Gamazi Gizine'1 Ido' neloti' ma ninguvoni' nene a'mine mo'mosi'veu' minive'mi ana zamelati' nene pepa avile ha'na ha'nalo' luhuvo velela gizi mehenela gizikani' buku nene haza vete si'zi gatikelizave li di gangi nala' seveni izi humo izikani' nene do neivo ninguve. 2 Ido' angelo' amuzo'vesi minive mali'mo vise naba lo ti' lo nolivo ninguve: Evene' ma zaho ma'mo buku me'mi nala've nene huko apaso gatelido' lisihe' o minosa ne'mine ilive. 3 Ne'mine line'za Okulumoku' nehe ido' misubou' nehe ido' misubo lulou' nehe evene' ma a'mine buku si'zi ningilizani' amuzo'inesi minave nene mo keke' hamokisi ma minamani' ve. 4 Ido' a'mine buku si'zi ningilizave nene hamokisi ma soto' amavo nemu' nene naza ive nabalo' goloso uvoni' ve. 5 Ne'mine nouvo gizebo ve mauti' hamoli'mo nene ti' lo lo-nimive: Gelezo. Zuda' a'vopilemo' zuhouti' amuzo ve ado' laioni gulo ne'mine gele vive Davidi' zuhouti' Davidido' medelo mino ei' mo'mosi've dave ne'mo nene monoli'mi lovou' vuni gehepeve oganako a'mine buku'mi nala've seveni nene huko apaselido' lisihe' o neize. Gaza nene ive amozo.
6 Ne'mine lavo sipisipi angale ma mo bili hilikeni' gele vine' nene ado' gizebo ve vodo vodo igi minikevo ido' ele'vole' igi ve'inesi hazavo' nizani' inite' nene vodo vodo igi minikevo Guvelesi ve'mi mo'mosi've miningu' gehepeve nene ote neivo ninguve. A'mine nene godololo' komu've seveni mino ido' vele gulo seveni mino ine' ve. A'mine vele gulo seveni neve nene O'moso'mi Sikalahu' seveni misubo mukiku' ngimisele huline' ma nene minave. 7 A'mine sipisipi angale ne'mo nene ogo a'mine mo'mosiku' minive'mo ana zamela buku do minine' ma nene dave. 8 Ido' a'mine buku nene do anau' ogavo a'mine ele'vole' igi ve'inesi ha minaa' nani' inite' seta've seta've nesi ido' gizebo ve tuvedi fo'a (24) nesi nene a'mine sipisipi angale'mi velela nene limi go'ine hizi ingani' ve. Ingine hamo hamo' nene musiki molaa' inite' gulive hapu nesi ido' ngolidunu' lili' ani' luduno lapeseu' nene gizikevo unuvo lamine' oga' ine' inite' vai' lo minine' nesi nene di minani' ve. Ido' a'mine unuvo lamine' oga' ine' inite' nene O'moso'mi evenelelite O'mosola laa' naani' gamazi neve nene minine' ve. 9 Ido' a'mine velela limi pou' li ingave nete nene nama gosoho' bili mili ti' li lani' ve:
Gei' nene gibilikevo gei' vaniseka hulo helanidi'mo
evene' zuho ato ato' no'ine ato atokisi oko'ine ato atokisi
misubo ato ato' mukiku' mini'mi monani' aleve ma nene meni hizo
leli' O'mosete'mi gizebou' ngele'mize molo mo'mosi'ine naba ngemosa
O'mosomu' opo'ni li inite' lehizi-daa' ilizave lolo' o-ngedanivo
ingine misubolo' gizebo oga' gono di minilisave.
Ido' ne'mine aine' nenako ne'mo nene gaza a'mine buku nene dosa
nala've huko apaselinido' nene mo lisihe' gehepeve o nane.
11 Ne'mine ikevo ninguvoni' nene Guvelesi ve'mi mo'mosi'vesi ido' ele'vole' igi ve'inesi ha minaa' nani' initekisi ido' gizebo ve tuvedi fo'a (24) nesi nene angelolite di vodo vodo i-ngidi vai' goloso tauseni tauseni ivile' igisa minani' nene naza ningo mukito' 12 no'ine naba di nubuho igi ti' li nilavo giluvoni' ve:
Sipisipi angale gibilikeni' gaza nene
amuzo ve minaningumukisi ido' heneni ato ato' vai' do minaningumukisi
ido' gele nge laa' naningumukisi ido' ele'vole' ogo minaa' naningumukisi
ido' dizo minaa' naningumukisi ido' guveka monaa' neingumukisi nene
gopo'ni lolonido' lisihe' gehepeve o naningumu' nene
gei' gopo'ni nolune.
13 Ne'mine li nilavo ma giluvoni' nene O'moso'mo do soto' ine' inite' Okulumoku' nehe misubou' nehe ido' misubo lulou' nehe ido' guvo nosolo' nehe a'mingu' minani' inite' muki' nete nene nama ti' li nilavo giluve:
Mo'mosi'veu' minivesi sipisipi angalesi ingine nene
amuzo'inesi ve mini dizivo' minikesivo guve'ine monaa' neingumu' nene
do naba o-ngedo ngopo'ni nolune' nene mo huko vamo minevo' minevo' ogo
minelive.
14 Ne'mine likevo ele'vole' igi ve'inesi ha minaa' nani' inite' seta've seta' ve nete nene mo ne'mino minilihoo li li hulikevo gizebo ve ingine limi go'ine hizi ingi a'mine ve seta' nene di naba i-ngidi ngopo'ni lani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 12
A'mine Angelo' Naba Seveni Ne'mo Pikuli've Hubu Lavo Soto' Ine' Initekumu' Zohane' Nogizingu' Venekisi Sata' Gele Vine' Loposo Nite' Naba Gizene Anasi Minine' Ningingumukisi Gizine' Gamazi1 Neloti' nene avazaha nite' naba ma okulumoto' ti' ogo soto' ivo ninguve: O'moso'mi evenele zuho avazahalo' vene' ne'mine neivo ma ninguvoni' ve. Ido' a'mine veneli'mi oko'noloti' ho' hulo neivo gizeneuko nene ike'ni neivo ido' godololo' nene sonohi' tuvelu'a (12) minine' angili' nene geheko neivo ninguve. 2 A'mine vene' nene izipe gatunosi mino izipe gedelesa mulumo alumo gelo geke' lo minine' ninguve. 3 Ido' ne'mine ogo okulumoto' nene avazaha ato' gohi ma ti' ogo soto' ine' ninguve: Sata' gele vine' loposo nite' naba olo' gulumo ne'mine gulehe' oko'nosi godolo seveni'asi mino ido' komu've teni'asi mino ido' guve'inesi vete gihaa' ani' angili' seveni'a nene godololo' gehe minive. 4 Ido' avasuvo've ne'mo nene okulumoku' sonohi' mulise seto hamo minanguti' mulise hamo' nene belo tululu lo hulo misubouko ogavo limani' ve. A'mine loposo sata' gele vine' nene a'mine izipe gedelesa minine' veneli'mi velela nene izipe gedavo do mikile' olosa vo minine' ve. 5 Ne'mine ogavo vene' aza izipe ma gidine' nene gipele gidine' ve. A'mine izipe ne'mo nene ainidunu' lili' ani' gavoso nene do minosa O'mosomu' gilamave heta ato' ve muki' nene amuzo molo gizebo o-ngedeleseive. Ido' a'mine veneli'mi izipahala nene O'moso'mo ipe' ogo Okulumokuko do dize-davo ei' O'moso neida ei' mo'mosi'veu' nene dize minine' ve. 6 Ne'mine ogavo vene' aza nene golise ebe' hadivela vo minine' ve. Ee, O'moso'mo gamene vanu tauseni tu hadeti sigisiti (1,260) ne'mi lulou' a'mida neivo gizebo i-di minilizave lo a'mine ebe' hadivela do va'va' o-dine' ebe' ma minida nene vo minine' ve.
7 Ne'mine ogavo angelo' naba Maikoli' ve ido' eze angelo'vesi nene sata' gele vine' loposo nite' naba nene lovo i imikevo a'mine loposo nite' sata' gele vine' nesi ido' eze angelo've zuhosi nene lovo hizi nizavo Okulumoto' nene lovo naba soto' ine' ve. 8 Ne'mine igi minani'za a'mine loposo nite' nene nge lamivo Okulumoku' nene ma minilizado' amivo 9 a'mine loposo nite' naba gomukuti' minine' sata' ado' gulive Ve Goloso Satani ve lave ado' me misubou' aleve muki' ngele'mize gopo oga' ive nene angelo'vesi Maikoli' angelo've nete Okulumokuti' ngehuso' i huli-ngidikevo misubouko nene limi minani' ve. 10 Ne'mine ikevo Okulumoku' nene nolo naba ma soto' ogo ti' lo nolivo giluve:
Leze zuho goni' o-ngedaa' ive ado' gamene gamene go' liha liti'muso iziha
lihime ne'mine dikeve lo O'moso'mi velela goni' o-ngedo minaa' ive nene
ivile' igisa ehuso' i hulikevo limine' nenako
ne'mo idise nene leli' O'mosote'mo nene evene've do ngu' izo
amuzo've do soto' ogo Guvelesi ve mino
evene'velo' gizebo oga' gono've nene davo
ei' gono'vemu' noso molo-dive Kilisito' nesi nene
a'mine gono daline' amuzo'vesi nene mo do soto' ogo
evene'velo' gizebo ogo neive.
11 Ee, leze zuho goni' o-ngedaa' ine'za a'mine ivile' ani' nene
sipisipi angale engi' lihime'inemu' helo vanise've huline' ne'mosi
ido' ei' gamazi've hizi ele' igi li soto soto' igi minaa' ani' ne'mosi nene
ivile' ikeve.
Ee, engi' hililiza oko'inemukisi nene gili alami
gamazi've nene hizi ele' igi nizavosa ngibili hilikevo hilani' ve.
12 Ne'mine igi ehuso' i hulikevo lemo vo neingumu' nene
lingine Okulumokuko minani' ebe' mukiku' minevo' alevo' igi nizave nene longolize izi minilo.
Ido' a'mine ve goloso lemo omo neine' nene
ei' gamene've osu' lolosa mo li'nibe o neivo
nemu' gelo izebolo' naba goloso molo davosa lemo omo neinaze.
Misuboukisi guvo nosoukisi nizave lengi' nene agae, ehetine' ne ve.
13 Ne'mine lavo gelosa ninguvoni' nene a'mine sata' gele vine' loposo nite' naba ne'mo eze nene mo misubouko ehuso' i hulikevo leme neingumu' nene mo ningo gelosa a'mine gipe gidine' vene' nene belelesa imisele do vine' ve. 14 Ne'mine ogavo a'mine vene' nene golise patelo misubo hadivela ei' ebe've O'moso'mo do va'va' o-dida vilive li nolise naba goloso'mi holoke'ne've seta' ma di otuhi-dikevo a'mine satakumu' nene golise a'mida vine' ve. A'mine golise vine' ebeta nene kilisimasi seto hamosi hapusi lulou' ne neivo gizebo igi nasahili' i-di minilizangumu' nene a'mine do va'va' o-dekine' ebeta nene vine' ve. 15 Ne'mine ogavo a'mine sata' ne'mo a'mine vene' nene noso'mo bele do vilive lo noso naba ne'mine nene veleuti' guso' ogo do huline' ve. 16 Ne'mine ine'za misubo ne'mo vene' nene hize ele' o-do vele do aa' ogo a'mine loposo nite' naba'mo veleuti' guso' ogo huline' noso nene no mikile' ine' ve. 17 Ne'mine ogavo a'mine loposo sata' naba nene a'mine venekumu' izebolo' molavo a'mine vene' ne'mi izipahala zuho linge nene lovo o ngemelesa vine' ve. Ado' O'moso'mo lo-ngede neine' gamazilo' ha gili di mini Izesu' gamazi've hizi ele' igi di minaa' nave nene lovo o ngemelesa vine' ve. 18 Ido' voosa guvo noso gahevela vo ote minine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 15
Zelusalemi Ebeku' Mulise Milani' Gamazi1 Zudaia misuboukoti' ve linge ma ingine Adiokia ebeta limi Izesu' evenele zuho ti' li li-ngimi ngimi' igi minani': Lingine Mose' lo huko-lidine' ma'mine igi O'moso'mi noso mili okodine lolovo huki hulamilizani' nene O'moso'mo do lungu' izamoloseive. 2 A'mine lani' gamazi nene gili Pauloki Banabasiki a'mine vesi gamazi languti' lovo'ningu' ogavo lovo lolize naba hizani'. Ne'mine ogavo Pauloki Banabasiki ido' engikuti' ve linge masi Zelusalemi numuda duvikevo a'mine gamazimu' nene aposolokisi ido' gizebo ve lingesi ingine engi' ve'ninguti' gamazi lilizani' gililizave li gamazi di hamo' ani'. 3 Gamazi di hamo' igi Izesuda gi'mizi mulise milaa' ani' aleve ingine ngimiselikevo vani'. Nivi heta ato' ve lu'ine di velepe' izi O'mosola gi'mizani' gamazi nene vetete' igi Hoinikia misuboukisi ido' Samalia misuboukisi li-ngimikevo Izesu' zuho mukilite gili ngolize izi minani'. 4 Ido' ne'mine ikevo Paulolesi vi Zelusalemi numuda hetelani'. Hetelikevo Izesu' evenele mulisesi gizebo ve'inesi ido' aposolokisi mulise mili lamine' ikeve li-ngidikevo Pauloki Banabasiki ingine O'moso'mo hize ele' o-ngidivo gono dasine' gamazi nene vetete' igi li-ngimasine'. 5 Li-ngimikesivo Halisaio' zuhouti' evene' linge ma Izesuda gi'mizi minavelite oti ti' li lani': A'mine gono nidasivo heta ato' ve Izesu'nimu' gili ele'vole' ani' ingine O'moso'mi noso mili oko'ine lolovo huki hulilizani' o neive. Ido' Mose' lou' gamazi lo huko-lidine' nene gili dalizave lo lo-ngemelone' o neive li lani'.
6 Likevo aposolokisi gizebo vesi a'mine gamazimu' lo volelo' melo' ogo lolone li di gese' ani'. 7 Di gese' igi li volelo' melo' igi gamazi muki' likevo Petolo' oto ti' lo lo-ngimine': Vekizo, lingine neze zuho gililo. Evene' heta ato' ve Izesu' gamazi lamine' mene neni' ve'neti' gilii gili ele'vole' ilizave lo leli' vovoteti' O'moso'mo gozopo' gamene gala'mudati' vomine lingine zuho neni' nele'mize molani' nene mo gili nizave. 8 Ne'mine ogavo O'moso luteu' ningaa' ive'mo Zuda ve leli' eze Sikalahu' limine' ma'mino heta ato' ve nongemo ninge goloso o-ngedamaa' ine' monovo nene lelebizine'. 9 Ingine aka atoto' ngele'mize molamo a'mine a'mine do hamo' o-ledo heta ato' ve inginesi ezemu' gili ele'vole' ikevo engi' lu'ningu' goloso o minine' nesi gilite-ngidine' ma neive. 10 Oko'ine lolovo huki huli Mose' lo huko line' gamazi muki' gili dalizave ingine genivesi gono naba daa' nave. A'mine gonoli'mo avotemotine ngivize vivo lezesi livize vine' ve. Nemu' nene lingine O'moso'mo lamido' ivile' igi a'mine genivesi gono nene heta ato' ve Izesu' evenele zuho lili' ani' engi' ngimi O'moso golo izilisa nilahe. 11 Ne'mine amolone. Laza ti' lo gelaa' noune' ma neive. Ezemu' ha gele ele'vole' une' nemu' Guvelesi ve Izesu' aza nasahili' o-ledo do lu' izine' a'mine'mine ogo heta ato' vesi ezemu' gili ele'vole' ikevo nasahili' o ngemo do ngu' izeleseive.
12 Petolo' aza ti' lo lavo evene' muki' ingine lolize gani lami ve'ine bizi mini Pauloki Banabasiki ingine heta ato' vetida vi gono dasingu' nene O'moso'mo engikisi gono nodo amuzo ngemavo oso' amoso' nite' ato ato' di soto' asingumu' nene vetete' igi nilasivo gili minani'. 13 Li-ngimi osu' likesivo Zakobo' ti' lo lo-ngimine': Vekizo, neze zuho mate, gamazi ma loloze. Gililo. 14 O'moso'mo heta ato' ve engikumu' gelo lulo otavo eze zuho lili' ilizave lo aka vele-ngedo linge ma ngele'mize kegesine' gamazi nene Simeoni' vetete' ogo lo-lemavo gelekune' ma neive. 15 A'mine gamazisi ido' O'moso'mi gamazi li soto' iga' ave polohete nete gizi mili nizani' gamazi nesi nene vo milise' o neive. Ido' polohete malite O'moso'mo line' gamazi gizani' ma ti' lo neive:
16 Guvelesi ve
ado' gono daline' monovo nene gozopo' aka'milati' lo soto' ive'mo ti' lo nolive:
Naza nene tine' molo ogo
guvelesi ve Davidi' evenele zuho ingine
numuno gaza' hulupo elo lemo ongani' ne'mine igi limi ingi minani' nene
gohi do ote-ngedelesuve.
Ee, a'mine numuno gaza' zupo' o minine' nene
ngu'voso gohi gizo do gosoho' olosuve.
Ido' ne'mine olodoti' nene
evene' gohi lumo minani' nete
ado' neni' ve lo lo-ngiduvoni' heta ato' ve muki' nete
Guvelesi ve nenita igi gi'mizilizani' aka ma
vise' ilisave lo line'.
19 Ti' li gizi nizani' nenako naza ti' lo nogiluve. Heta vetidati' lu'ine di velepe' izi O'mosola nave ingine geni'vesi gono ngemamolone. 20 nGemamolone'za avazaha o'moso niteliti noso' nitekuti' nene namii vene' vemoho' gopo ingamii ize gulo nala' i-ngidanguti' namii ize guloliti vanise'ine namii malise igi kekeize li minilizave lo luhuvo nite' gizelone lo nogiluve. 21 Ne'mine okunivo Mose' lo huko line' gamazi linge ma minine' nene vo halekalive losa nolabe. Nene vo halekamoloseive. Gozopo' gala'mudati' avotemote ani' amani' igi leze Zuda veti mono' numude mini'mi monangu' holise' gameneu' gameneu' nene Mose' lo huko line' gamazi gati limaa' nanako ngelo vo halekamoloseive.
Mulise Milavete Gamazi Lani' Gamazi22 Ne'mine lavo gili aposolosi gizebo vesi ido' Izesu' evenele mukikisi ti' li lani': Laza lelikuti' evene' sita' do kegese-ngedo ngimiselekunivo Paulole Banabasilesi maka' Adiokia ebeta vilizave. Ne'mine li Zuda' ado' gulive gohi ma Balasaba' ve lo minine' nesi ido' Silasi'nisi nene di kegesi-ngidani'. A'mine ve sita' ingine Izesu' zuholiti vovo'ningu' ve naba gidini minasine'. 23 Ne di kegesi-ngidi luhuvo ti' li gizi a'ningu' ngimi ngimiselani': Lengi' zuho aposolosi gizebo vesi laza lingine heta ato' ve leli' zuho Adiokia ebekukisi ido' Silia misuboukisi ido' Kilikia misuboukisi nizave lengikumu' isetine ve lo luhuvo nite' mene gizo nolingimune. 24 Laza lamunido' melati' ve linge ma lengita vi gamazi li-lingimi lengele'mize gopo ikevo gili gopo ani'. Ne'mine ikevo laza gelo 25 mulise molo ve seta' do kegeso lute ngeme nonive Banabasiki Pauloki engikisi ngimiselekunivo nesene maka' nivave. A'mine ve ingine Guvetesi ve Izesu' Kilisito'nimu' gilii ngibililizangumu' oko'ine hukamivo eze gono nene gopo di'mi vasine'. 27 Nemu' nene Zudangi Silasingi ngimiselekunivo ingine ve'ninguti' a'mine gamazi nene li-lingimikevo gililisave. 28 O'moso'mi Sikalahuli'mo aza ti' lo lavo lazasi a'mido' ve lo nolo hukune: Gono geni'vesi ma lengemamolosune. A'ne lo-lengemelone' gamazi nene lingine gili dalizado' o neivosa ha gili dalizaha Mose' lou' gamazi vaito' gili dalizave lo genivesi gono gohi ma gehe-lengedamolosune. 29 Lingine avazaha o'moso initeli'mi noso' nite' vata' ilizanguti' namilo. Ido' nala' i-ngidiliza ize guloti' namilo. Ido' ize guloliti vanise'ine namilo. Ido' vene' vemoho' gopo ingamilo. Ne'mine inite' mehedine imi malise gehepeve ilizani' nene vevesi minilisave. Lamine' ve. Moda ve.
30 Luhuvo nite' ti' li gizi ngimi di aka i-ngidikevo vani'. Vi Adiokia ebeku' heteli Izesu' evenele zuho muki' di mulise mili-ngidi luhuvo nite' ngimani'. 31 nGimikevo gati gili luhuvo gizani' gamazi ne'mo do ngi lo-ngedavo ngolize izi minani'. 32 Ne'mine ikevo Zudaki Silasiki ingine O'moso'mi gamazi li soto' iga' asive polohete minasine' nenako gamazi muki' li ngele'mize hongu li di ngi li-ngidasine'. 33 Ne'mine igi inginesi mineti' niigi ngimiselavela tine' mili vilisa nasivo Izesu' zuho ingine lingine muludingu' hongu lo minivo vilizo li mese' aseka li-ngidi di aka i-ngidani'. ▼
▼ Gozopo' aka'mila gizani' Mono' Godolo linge mau' goholo 34 nesi ti' li gizikeni' neive: Ne'mine ani'za Silasi' aza mela ha minelove lo gelo vamive.35 Ido' Pauloki Banabasiki ingine Adiokia ebeku' mini inginesi ve lingesi Guvelesi ve'mi gamazi li soto' igi apizi ngimi ngimi' igi minani' ve.
Pauloki Banabasiki Vi Eza Ema Asine' Gamazi36 Gamene ma ogo novivo Paulo' aza Banabasi'ni ti' lo lo-imine': Laza vo Guvelesi ve'mi gamazi lo soto' o ngemaa' usine' numudo' numudo' leze zuho soto' ani' ingine nadi' nadi' igi nizahe nemu' vo ninge-ngedelesive. 37 Ti' lo lavo Banabasi' aza Zohane' ado' gulive ma Maleko' ve lo minine' nesi ele'mizo volosive lo line'za 38 Maleko' gomu' ogo Pamahilia misubou' heteli gono a'mido' api' igi dalisa navo damolove lo-ngedo tine' molo ani' nenako Paulo' aza a'ne'mine ve ele'mizo volone' amive lo gele mino o've line'. 39 Paulo' aza Maleko' vamilive lavo nemu' nene Banabasikisi lovo lolize naba asine'. Ido' ne'mine asidoti' nene gohi makato' monamilisine' ogavo mine eze ema asine'. Ado' Banabasi' aza nene Maleko'ni ele'mizo vo sipiu' dizi vi golo gohilo' Kipilo ailaniu' vasine'. 40 Paulo' aza Silasi'ni do kegese-davo Izesu' zuho ingine Guvelesi ve'mo nasahili' o-ngedelive li O'mosola likevo vasine'. 41 Vi Silia misubouko ido' Kilikia misubouko heteli Izesu' evenele zuho mulise mili'mi monadaa moni monoku' di amuzo mili-ngidi'mi vasine' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018